Sabtu dan naik haji

Aku masih ingat lagi ketika itu baru masuk umur empat tahun.Keluarga kami tinggal di rumah guru Sekolah Umum Tapak, Padang Lebar di Kuala Pilah.Kawan aku pada ketika itu ialah Kassim anak kepada Wahid. Adik kepada Salleh.Salleh sudah berumur belasan tahun.Salleh duduk di asrama, bersekolah di Kuala Pilah.Kassim dan aku sebaya. Rumah kami tak jauh. Jadi kami berkawan.Ayah Kassim ialah Wahid, orang kampung panggil Wahid Mesin Padi.Nama ini muncul kerana Pakcik Wahid bekerja di kilang mesin padi yang juga tidak jauh dari rumah aku.Semenjak zaman kanak-kanak lagi sikap ingin tahu aku amat kuat sekali.Semua aku tanya. Semua aku soal.Apa? Kenapa? Bagaimana?Ini kadang kala menimbulkan masalah kepada emak, kerana aku bertanya tak putus-putus.“Mak… pasal apa nama dia Sabtu? Pasal apa dia bawak kayu macam itu?”Aku mahu penjelasan terhadap sosok yang bernama Sabtu.Sosok bernama Sabtu ini dikenali umum di Kampung Tapak.Atau sesiapa saja yang melintasi kampung kami.“Dia dilahirkan pada hari Sabtu, emak dan ayahnya namakan dia Sabtu.”Penerangan emak aku.“Adik ni lahir hari apa?”Aku membahasakan diri aku adik.“Kau lahir bukan pada hari Sabtu.”Emak aku sudah malas nak menjawab.“Kalau adik lahir hari Sabtu kena seret kayu ke?”Aku bertanya lagi.“Sabtu tu ada dunia dia. Lain dari dunia kita.”Aku tak faham apa maksud jawapan emak aku ini.Emak aku seorang guru cukup berbudi bahasa melayan semua pertanyaan aku.Aku membesar dalam suasana yang bebas lagi demokratik.Emak memberi kebebasan kepada aku untuk terus bertanya dan bertanya.Kadang-kadang Cikgu Zaleha Sidek merasa bosan juga dengan anak murid yang bernama Hishamuddin Rais.Ini kerana anak murid ini tidak tahu bila masa yang tepat untuk bertanya.Jika ini berlaku Cikgu Zaleha akan senyap tak mahu menjawab pertanyaan dari muridnya ini.“Mak kenapa hidung dia tu kemek?”Aku secara jujur bertanya ketika ternampak hidung sepupu aku lebih kemek daripada hidung aku.Soalan sedemikian tidak pernah mendapat jawapan.Tapi emak tak melarang aku bertanya.Pernah sekali ketika melawat jiran yang baru bersalin.Emak aku datang menziarah dengan membawa buah tangan “biskut Merry” dan “air lemanet”.Makcik yang baru bersalin masih lagi dalam pantang.Emak aku melihat bayi yang sedang tidur di sebelah ibunya.Mata aku liar.Aku terlihat ubun kepala botak bayi yang baru lahir itu bergerak-gerak seolah-olah bernafas.Tangan aku pantas hendak mengusik.Tapi tangan emak aku lebih cepat menepis. Bayi selamat.Justeru sikap ingin tahu aku ini menjadikan emak aku berhati-hati jika aku dibawa bersama melawat jiran tetangga.Dalam masa yang sama, semenjak dari kecil lagi aku menjadi teman baik emak, kerana ayah aku seorang tentera.Abah hanya berada di rumah bila bercuti.Membesar di kampung di kelilingi oleh orang-orang dewasa, aku sering memasang telinga.Aku mendengar banyak cerita dan surah yang terhambur dari mulut orang-orang yang lebih berumur.Aku cukup tertarik memasang telinga, mendengar cerita-cerita hantu tahyul, magik dan ilmu-ilmu.Mendengar dari mulut tukang cerita atau mendengar dari mulut kedua.Dari perawi ke atas perawi, dari pendengar yang mendengar.“Kau tau Sam.. nanti kito kono nyoborang jambatan.. nak poi surgo …. jambatan ini halus macam rambut dibolah tujuh… bawahnya ado api… kalau tak lopeh jambatan, kito jatuh masuk dalam api…api nerako”. Kassim memberi penerangan kepada aku tentang neraka.Belum habis Kassim bersurah aku meraba rambut aku.Aduh! Rambut aku yang belum dibelah ini sudah halus.Aku tak dapat membayangkan kalau rambut aku dibelah tujuh.Lalu aku terfikir kenapa tuhan ini berbuat demikian?Menyusahkan aku nak masuk ke syurga.“Ekao donga dari mano ni?”Aku bertanya nak tahu punca berita.“Lobai Hassan cerito.. Dio cerito dongan apak den.”Kassim memberi penjelasan.Kassim juga bukan perawi sahih. Surah tangan kedua.“Lobai tu… dio dah naik kek jambatan tu ko?” Aku mahu penjelasan.“Ontah…den pun tak tau.” Kassim mematikan cerita.Dalam kepala aku tergambar akan jambatan batang kelapa dalam sawah depan rumah aku di Kampung Tengah.Bila musim hujan sampai, kami wajib berhati-hati takut terkelecek atas titian batang kelapa.Surah jambatan ke syurga sehalus rambut dibelah tujuh dari Kassim ini menjadi amat pelik kepada aku.“Tu macam mano kito nak lopeh?”Aku terus bertanya dan mahu penjelasan.Aku takut jatuh ke dalam api.“Rayo aji somboleh lombu…kito buek korban. Nanti kek jambatan kito naik lombu kito yang kito somboleh.” Kassim memberi pencerahan.“Kaki lombu ado cabang, lagi susah nak lalu ateh rambut.”Pandangan rasional dari aku.“Ontah den pun tak tau. Apak den tak cerito hal kaki lombu..kalau nak lagi copek lalu jambatan kono pogi Mokah… sombolih lombu di Mokah… tu macam Lobai Asan dio tak lamo laai nak poi Mokah.”Kassim membuka babak baru.Ketika aku dan Kassim berlabun hal jambatan ke syurga, orang Kampung Tapak sedang heboh bercerita tentang Lebai Hassan yang akan pergi ke Mekah.Lebai Hassan ini tuan pemilik kedai runcit.Kedai dan rumahnya betul-betul di hadapan padang Sekolah Tapak, depan rumah aku.Isteri Lebai Hassan bernama Sawi.Sawi ini jauh lebih muda dari Lebai Hassan.Sawi ini ranggi, genit dan langsing.Lebai Hassan pemilik kedai runcit ini dianggap orang berada dalam Kampung Tapak.Bukan calang-calang orang yang mampu pergi ke Mekah.Aku tak tahu sangat tentang cara dan bagaimana aturan pergi ke Mekah ini.Apa yang aku ingat sebelum Lebai Hassan memulakan perjalanan, dia ada membuat kenduri doa selamat.Malam kenduri itu aku dan mak datang ke rumah Lebai Hassan.Esok paginya, awal pagi lagi Lebai Hassan hendak memulakan perjalanan ke Mekah.Ramai saudara-mara dan jiran yang datang untuk mengucap selamat jalan.Aku dan Kassim melihat dari jauh.Bila Lebai Hassan keluar dari pintu, aku terdengar laungan azan.Kemudian disambut oleh pukulan kompang mengiringi Lebai Hassan.Lebai Hasan pergi seorang diri.Dia tidak membawa Sawi isterinya.Sawi tinggal menjaga rumah, ayam itik dan kedai.Beberapa orang saudara-mara dan jiran ikut sama berjalan mengiringi Lebai Hasan menapak berjalan dari Kampung Tapak ke pekan Padang Lebar.Agak jauh juga hampir lima batu.Aku nampak tilam, bantal, tikar mengkuang semua terikat bersama beg rotan.Barang ini naik atas basikal yang diheret bersama rombongan mengiring Lebai Hassan.“Bawak tilam pulak… tido kek mano nanti?” Kassim bersuara.“Dalam kapal laa… kan dio naik kapal gi Mokah?” Aku menjawab senang.Aku difahamkan tikar mengkuang ini bukan jadi tikar sembahyang.Tikar ini untuk jadi alas tempat tidur dalam kapal.Kepala aku penuh dengan persoalan.Aku nak tahu besar mana kapal ini.Dan macam mana tidur dan makan minum dalam kapal.Tapi naluri ingin tahu aku ini terbantut.Tak ada sesiapa dapat menjawab.Tak ramai orang Kampung Tapak yang pernah pergi ke Mekah.Aku dengar dari Padang Lebar, Lebai Hassan akan naik kereta ke Kuala Pilah.Dari Kuala Pilah tukar kereta ke Seremban.Dari Seremban naik kereta api ke Singapura.Dari Singapura naik kapal ke Mekah.Aku merasakan jauh sekali perjalanan Lebai Hassan ini.Nama Kuala Pilah dan Seremban ada dalam kepala aku.Kuala Pilah aku pernah sampai.Aku ikut mak dua kali ketika emak ambil gaji di Pejabat Tuan DO Kuala Pilah.Seremban aku hanya mendengar namanya saja.Tapi belum pernah sampai.Singapura aku tak tahu di mana.Aku hanya mendengar nama Singapura melalui cencorong nyanyian dari suara R Azmi.Rumah aku ada cecorong.Bukan semua rumah ada cecorong.Kalau di zaman Jepun siapa ada cecorong akan dibunuh oleh Kempeitai.Masa itu cecorong rumah aku pakai bateri air.Lebai Hassan selamat dihantar hingga ke Padang Lebar.Heboh sekampung tentang Lebai Hasan pergi ke Mekah jadi reda.Sawi tinggal bersendirian.Kampung Tapak kembali seperti sedia kala.Sosok yang lahir pada hari Sabtu tiba-tiba muncul menampakkan diri di jalan depan sekolah.Ketika heboh tentang Lebai Hassan nak ke Mekah, si Sabtu ini lesap entah di belukar mana.Macam Lebai Hassan juga si Sabtu pun dikenali oleh semua orang Kampung Tapak.Rambut Sabtu panjang mengerbang.Baju dan seluar kotor dan comot.Dia berkaki ayam.Biasanya Sabtu akan menarik kayu.Dia menarik kayu songsang.Orang Kampung Tapak anggap Sabtu ini gila.Kassim dan aku tidak pernah takut atau lari apabila melihat Sabtu.Aku hanya anggap Sabtu ini lain kerana cara dia menarik kayu songsang.Aku tidak tahu di mana rumah Sabtu dan apa guna kayu yang sentiasa ditariknya ke hulu ke hilir.Beberapa bulan kemudian Kampung Tapak heboh kembali.Lebai Hassan diberitakan sudah sampai ke Seremban.Kemudian sampai ke Kuala Pilah.Sehari kemudian Lebai Hassan muncul.Dia berkain sarung berbaju Melayu putih dan serban terikat di kepala.Kini sudah menjadi Haji Hassan bukan lagi Lebai Hassan.Petang itu ramai kaum keluarga dan jiran datang menyambut Haji Hasan.Rumah Sawi penuh dengan tetamu sekali lagi.“Apak den cakap… borokat kalau kito salam dongan orang baru pulang dari Mokah.”Kassim memberi penerangan mengapa ramai orang datang ke rumah Sawi.“Borokat macam mano?” Aku mahu penjelasan.“Kito dapek pahalo… nanti kono kiro.. kalau nak lopeh jambatan tu.”Kassim mengingatkan kembali tentang jambatan sehalus rambut dibelah tujuh.Kassim dan aku menebeng memerhati jauh dari jalan.Kami budak-budak tidak faham sangat apa yang berlaku.Apa yang jelas aku nampak ialah muka Sawi yang bertambah manis.Sawi keluar rumah masuk rumah menyambut tetamu.“Kao agak Lobai Asan sombolih lombu ko di Mokah?” Aku bertanya pada Kassim.“Dio bukan lobai lagi… dah pogi Mokah dah tak jadi lobai.. dah jadi aji.”Kassim membuat pembetulan.“Di Mokah Haji Asan sombolih lombo ko?” Aku mengulangi pertanyaan.“Mesti sombolih…… tak sombolih mana dapek jadi aji”.Kassim memberi penerangan lagi.“Susah boto… nak lopeh jambatan.. kono pogi Singapura.. pogi Mokah naik kapal.”Aku memikirkan betapa juahnya Mekah dari Kampung Tapak.Wajib berjalan kaki ke Padang Lebar, ke Kuala Pilah, ke Seremban untuk naik kereta api ke Singapura.Dari Singapura naik kapal laut ke Mekah.Bukan mudah dan senang untuk lalu di jambatan sehalus rambut dibelah tujuh.Bukan senang nak masuk syurga.Ketika orang ramai sibuk bersalaman menyambut Haji Hassan pulang dari Mekah, Sabtu muncul melintas di hadapan rumah Sawi.Sabtu tidak peduli apa yang sedang berlaku.Sabtu seperti biasa bersenang-lenang menyeret kayu.Bila Sabtu muncul mengheret kayunya, ini bermakna Kampung Tapak kembali seperti sedia kala.


Kes harian lepasi 3,500 jangkitan, 5 lagi terkorban

3,561 kes baru Covid-19 direkodkan semalam menjadikan jumlah keseluruhan sebanyak 4,582,302 kes.
Sebanyak 2,035 pesakit turut dilaporkan sembuh, menjadikan jumlah keseluruhan kes sembuh sebanyak 4,514,970.
Ketika ini, 31,540 kes aktif direkodkan, dengan 30,290 atau 96% daripadanya sedang menjalani kuarantin kendiri.
Dalam pada itu, 26 (0.1%) kes kini berada di pusat kuarantin sementara 1,184 (3.8%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 40 kes dan 23 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 60.3% dengan kes Covid-19 merangkumi 9.7%.
Lima lagi kematian dilaporkan termasuk dua kes kematian sebelum tiba di hospital menjadikan kes keseluruhan sebanyak 35,792 orang.


Kerajaan perpaduan tidak akan berjaya, kata pemikir

Pengkritik sosial terkemuka Chandra Muzaffar tidak bersetuju dengan gesaan menubuhkan kerajaan perpaduan, mengatakan saling tidak percaya antara satu sama lain dalam kalangan blok politik akan menyebabkannya tidak mencapai objektif diharapkan.Sebaliknya beliau berkata, jawatankuasa khas bi-partisan diumumkan baru-baru ini selepas daurat Covid-19 diisytiharkan adalah lebih efektif.Katanya, jawatankuasa itu seharusnya diberikan peranan lebih besar sebaik sahaja darurat ditamatkan untuk membangkitkan isu-isu berkait pandemik dan pemulihan ekonomi.“Jawatankuasa kerajaan-pembangkang di peringkat kebangsaaan dan negeri dengan agenda spesifik untuk kesejahteraan rakyat diharapkan dapat mengurangkan saling tidak percaya dan curiga sekali gus memperbaiki hubungan antara parti dan antara personaliti,” kata Chandra kepada MalaysiaNow.Perdana Menteri Muhyiddin Yassin mengumumkan penubuhan jawatankuasa khas darurat Covid-19 yang akan melibatkan ahli-ahli Parlimen kerajaan dan pembangkang dan akan melapor terus kepada Yang di-Pertuan Agong sepanjang tempoh darurat.Blok terbesar pembangkang, Pakatan Harapan sudah bersetuju untuk menyertai jawatankuasa itu, tetapi mengatakan cadangan pertama mereka ialah agar darurat dibatalkan.Chandra berkata, masalah utama dengan kerajaan perpaduan ialah ia akan melibatkan pemimpin-pemimpin politik yang terlalu gilakan jawatan.“Kerajaan yang mempunyai pemimpin-pemimpin seperti ini akan bergaduh tidak sudah-sudah untuk sesetengah jawatan. Ini akan menyebabkan tumpuan mereka beralih dan akan menyebabkan kerajaan lebih tidak stabil,” katanya.“Dalam bahasa mudahnya, perpecahan yang lebih besar daripada bersatu dalam kerajaan”.Katanya, kerajaan perpaduan pada ketika parti-parti politik “saling tidak percaya” antara satu sama lain menjadikannya sukar untuk dilaksanakan.“Tidak pernah dalam sejarah kita penolakan secara terang-terangan parti politik atau pemimpin politik ditonjolkan sebagai syarat kerjasama politik”.Chandra berkata, masalah utama dengan kerajaan perpaduan ialah ia akan melibatkan pemimpin-pemimpin politik yang terlalu gilakan jawatan.Beberapa penganlisis termasuk pemimpin politik mahukan pembangkang diberikan peranan lebih besar, mengatakan pelbagai krisis dihadapi negara memerlukan kerajaan perpaduan ditubuhkan bagi menjamin kestabilan dan mengurangkan “politicking”.Tetapi Chandra berkata pengalaman lepas menunjukkan ahli-ahli politik tidak akan boleh bekerjasama dalam satu kerangka tunggal dan pernah gagal sebelum ini.Katanya, Agong dan pemerintah di negeri-negeri boleh memainkan peranan lebih penting dengan jawatankuasa bi-partisan menasihatkan mereka.“Memandangkan peranan mereka dari segi memberikan nasihat, ia tidak akan bercanggah dengan Kabinet Persekutuan dan majlis mesyuarat kerajaan negeri. Selain itu, fungsi dan peranan jawatankuasa penasihat ini hanya memfokuskan kepada pandemik dan pemulihan ekonomi, oleh itu batas-batas berhubung peranan mereka adalah jelas,” katanya.Chandra berkata, dengan ini raja-raja akan memainkan peranan lebih bermakna “sebagai dimensi keempat pentadbiran dalam masyarakat kita”.Beliau memberikan amaran, pandemik Covid-19 akan memakan masa bertahun-tahun untuk pulih dan menggembalikan kepada kehidupan normal dan disebabkan itu memerlukan kestabilan politik yang tinggi.“Perkara terakhir yang kita mahukan sepanjang dua tahun akan datang ialah ketidakstabilan politik disebabkan percaturan menaikkan atau menggulingkan seseorang.“Ketidakstabilan seperti itu bukan sahaja tidak membantu dalam memerangi coronavirus tetapi akan membantutkan pemulihan ekonomi dan menjejaskan keamanan dan keharmonian kita sebagai sebuah negara,” kata Chandra.


Kementerian Kewangan buat laporan polis berhubung dakwaan batal pengecualian cukai Yayasan Albukhary

Kementerian Kewangan akan membuat laporan polis berhubung dakwaan tular di media sosial yang mengatakan bahawa bekas Menteri Kewangan Lim Guan Eng membatalkan status pengecualian cukai Yayasan Albukhary dan surat pembatalan itu ditandatangani oleh pegawai Kementerian Kewangan.
Dalam kenyataan di sini hari ini kementerian itu berkata pihaknya memandang serius tuduhan berkenaan, dan laporan polis akan dibuat berhubung dakwaan palsu itu.
Menurut kenyataan itu Kementerian Kewangan sama ada melalui bekas Menteri Kewangan dan/atau pegawai-pegawainya, tidak membuat sebarang pembatalan kepada kelulusan pengecualian cukai yang telah diberikan kepada Yayasan Albukhary.
Menurutnya Yayasan Albukhary diluluskan di bawah subseksyen 44(6) Akta Cukai Pendapatan sebagai institusi yang ditubuhkan bukan untuk tujuan mencari keuntungan namun semata-mata ditubuhkan bagi maksud amal.
Selasa lepas Perdana Menteri Anwar Ibrahim semasa sesi Soal Jawab Perdana Menteri (PMQ) di Parlimen mengesahkan Lim tidak pernah membatalkan pengecualian cukai yang diberikan kepada Yayasan Albukhary sepanjang kira-kira dua tahun memegang jawatan Menteri Kewangan bermula Mei 2018 lepas.


Rakyat Israel masuk UAE tanpa visa

Emiriah Arab Bersatu (UAE) dan Israel akan menandatangani perjanjian untuk pengecualian visa, Agensi Anadolu melaporkan menurut media tempatan pada Isnin.Rangkaian KAN News Israel berkata perjanjian itu akan dimuktamadkan pada Selasa sambil menyatakan UAE menjadi negara Arab pertama yang membatalkan syarat visa untuk warganegara Israel.Perjanjian itu bakal ditandatangani semasa upacara di Lapangan Terbang Antarabangsa Ben Gurion Tel Aviv, turut dihadiri Perdana Menteri Israel Benjamin Netanyahu, Setiausaha Perbendaharaan Amerika Syarikat (AS) Steven Mnuchin dan seorang menteri UAE.Pada 15 September, Bahrain dan UAE bersetuju untuk menjalin hubungan diplomatik, kebudayaan dan komersial sepenuhnya dengan Israel setelah menandatangani perjanjian tersebut di Rumah Putih.


Presiden PAS mengadap Sultan Perak

Presiden PAS Datuk Seri Abdul Hadi Awang hari ini menghadap Sultan Perak Sultan Nazrin Shah di Istana Kinta di Ipoh.Kereta yang membawa Ahli Parlimen Marang itu tiba pada pukul 10.50 pagi.Hadi diterima menghadap Sultan Nazrin selepas beliau mengutus warkah pada 10 Disember lepas memohon perkenan untuk menghadap baginda bagi menyembah maklum suasana politik yang melibatkan PAS.Pada Jumaat (11 Disember), Pesuruhjaya PAS Perak Razman Zakaria menzahirkan permohonan ampun kepada Sultan Nazrin atas kekhilafan tiga ahli Dewan Undangan Negeri (Adun) daripada parti itu kerana tidak menghadap baginda sepertimana dititahkan pada 8 Disember lepas.Selain Razman yang juga Adun Gunung Semanggol, dua lagi wakil rakyat PAS Perak terlibat ialah Mohd Akmal Kamarudin (Selama) dan Mohd Khalil Yahaya (Kubu Gajah).Dalam pentadbiran kerajaan negeri sebelum ini, Razman dan Mohd Akmal dilantik sebagai ahli Majlis Mesyuarat Kerajaan Negeri (Exco).Bagaimanapun, ketika istiadat angkat sumpah jawatan exco di Istana Iskandariah, Kuala Kangsar, pada 10 Disember lepas, tiada Adun daripada PAS dalam senarai awal yang dilantik sebagai exco, sebaliknya hanya melibatkan empat Adun Umno dan seorang daripada Bersatu.Sementara itu, Setiausaha Agung PAS Takiyuddin Hassan berkata Hadi menjunjung setinggi-tinggi kasih kepada Sultan Nazrin di atas keprihatinan dan kebijaksanaan yang dizahirkan oleh baginda.“… ini terhadap kemaslahatan agama, kestabilan politik dan ekonomi serta kebajikan dan kelangsungan hidup rakyat jelata,” katanya dalam satu kenyataan yang dikeluarkan selepas Hadi selesai menghadap Sultan Nazrin.Hadi bagaimanapun tidak bertemu dengan petugas media yang menunggu di luar istana selepas menghadap Sultan Nazrin selama kira-kira 40 minit.


Kes harian Singapura rekod lebih 26,000 jangkitan

Kementerian kesihatan Singapura melaporkan 26,032 kes baru Covid-19 pada Selasa dan berkata kemungkinan gelombang penularan mengambil masa beberapa minggu untuk sampai kepada tahap kemuncak sebelum ia mencatat penurunan.“Walaupun bilangan pesakit yang memerlukan bantuan oksigen dan penjagaan ICU tidak tinggi, namun terdapat permintaan mendadak bagi penggunaan katil hospital, kebanyakannya bagi pesakit yang mempunyai penyakit kronik,” kata kementerian kesihatan dalam satu kenyataan semalam.Kementerian kesihatan Singapura turut menegaskan pesakit yang mempunyai gejala ringan atau asimptomatik harus mempertimbangkan pemulihan kendiri di rumah bagi mengurangkan tekanan yang dihadapi petugas kesihatan.Daripada hampir 294,000 kes yang direkodkan dalam tempoh 28 hari, 99.7% adalah kes asimptomatik atau bergejala ringan.Kira-kira 91% dari 5.5 juta penduduk Singapura telah menerima vaksin lengkap, dengan 66% populasi dewasanya telah menerima dos penggalak


Jho Low arah Najib jangan cakap banyak dengan KPMG, kata bekas CFO 1MDB

Mahkamah Tinggi hari ini diberitahu bahawa ahli perniagaan dalam buruan Low Taek Jho atau Jho Low telah mengarahkan Najib Razak agar tidak bercakap banyak dengan firma audit KPMG Malaysia sebagai strategi sebelum mesyuarat bersama firma audit itu diadakan.Bekas Ketua Pegawai Kewangan (CFO) 1Malaysia Development Berhad (1MDB), Azmi Tahir, 48, ketika mendedahkan perkara itu berkata, Jho Low berbuat sedemikian dalam e-mel bertajuk “Urgent: Briefing Package for YAB PM” yang dihantarnya kepada bekas perdana menteri itu dan wakil-wakil 1MDB termasuk dirinya sebelum mesyuarat bertarikh 15 Disember 2013 diadakan di kediaman Najib.“Dalam e-mel berkenaan, bagi strategi untuk bermesyuarat dengan KPMG, Jho Low mengarahkan Najib agar tidak bercakap banyak dengan KPMG, dan mesti mengungkapkan bahawa Najib telah diterangkan dan mengetahui segala pelaburan dan transaksi di 1MDB dan yakin dengan dokumen yang ada. Jho Low juga mengarahkan agar Najib menyatakan keyakinan beliau terhadap BSI Bank berdasarkan fakta yang diberikan.“Mesyuarat itu dibuat kerana pihak KPMG hendak mendengar sendiri pengetahuan Najib berkenaan pelaburan 1MDB sebanyak AS$2.3 bilion di luar negara khususnya pelaburan oleh Brazen Sky Limited,” katanya.Beliau berkata demikian ketika membacakan pernyataan saksi setebal 127 muka surat pada perbicaraan kes rasuah dan pengubahan wang haram dana RM2.3 bilion milik 1MDB yang dihadapi bekas perdana menteri itu.Brazen Sky Limited merupakan syarikat Special Purpose Vehicle (SPV) yang ditubuhkan pada 12 Julai 2012 bagi tujuan mendapatkan balik dana pelaburan milik 1MDB.Ketika menjelaskan mengenai mesyuarat yang diadakan di rumah Najib pada malam 15 Disember 2013, saksi pendakwaan ke-12 itu berkata beliau mendapati Najib juga menerima e-mel  yang sama daripada Jho Low dan perkara yang digariskan oleh Jho Low dalam e-mel tersebut telah dibincangkan oleh Najib dengan Johan Idris iaitu wakil KPMG.Azmi berkata terdapat juga wakil lain daripada KPMG yang ingin menghadiri perjumpaan tersebut namun Najib tidak membenarkan mereka masuk ke rumahnya.Katanya, dalam mesyuarat berkenaan, Johan telah bertanyakan kepada Najib berkenaan pelaburan di Bridge Global Absolute Return Fund SPC dan Najib menjawab bahawa beliau tahu berkenaan pelaburan Brazen Sky Limited di Bridge Global Absolute Return Fund SPC.“Dalam mesyuarat ini juga, Najib bertanya kenapa KPMG tetap menimbulkan isu syak wasangka berkenaan aset pendasar pelaburan tersebut sedangkan BSI Bank sendiri sudah menunjukkan penyata pelaburan berkenaan. Najib juga memberitahu KPMG untuk menutup akaun 1MDB sebelum 31 Disember 2013.“Selepas mesyuarat berkenaan, KPMG masih tidak menutup laporan kewangan tahun 2013 kerana tidak berpuas hati dengan jawapan yang diberikan,” kata Azmi sambil menambah bahawa tidak lama kemudian, KPMG digantikan dengan firma audit Deloitte selepas KPMG ditamatkan kontraknya oleh 1MDB pada akhir tahun 2013.Tambah Azmi walaupun beliau merupakan CFO dalam 1MDB, iaitu audit di bawah bidang kuasanya, namun Jho Low yang telah mengaturkan segala dokumentasi dan tajuk perbincangan kepada Najib untuk menjawab persoalan yang ditimbulkan oleh KPMG.Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Collin Lawrence Sequerah bersambung.


Agong ulangi gesaan semua pihak berganding bahu ketika Covid-19 terus mengganas

Yang di-Pertuan Agong Sultan Abdullah Sultan Ahmad Shah hari ini mengulangi gesaan agar semua ahli-ahli politik agar bersatu dalam membantu kerajaan dalam memerangi pandemik, ketika angka jangkitan harian Covid-19 terus menerus tinggi sehingga kerajaan terpaksa mengisytiharkan perintah kawalan pergerakan (PKP) di seluruh negara.“Seri Paduka Baginda juga menyeru semua pihak mengenepikan perbezaan dan kepentingan diri masing-masing untuk bersama berganding bahu membantu kerajaan serta para petugas barisan hadapan menjayakan pelaksanaan Program Imunisasi Covid-19 Kebangsaan dan usaha-usaha memerangi wabak ini,” kata kenyataan yang dikeluarkan Datuk Pengelola Bijaya Diraja Istana Negara Ahmad Fadil Shamsuddin hari ini.Dalam kenyataan itu, Agong menzahirkan kebimbangan dengan situasi terkini wabak wabak Covid-19 yang masih tidak menunjukkan sebarang tanda penurunan mendadak sejak kes positif harian dicatatkan mencecah 4000 kes sejak minggu lalu.“Agong menzahirkan harapan agar kerajaan, sektor swasta, pertubuhan bukan kerajaan dan rakyat melipatgandakan lagi usaha yang sedang dan akan dilakukan untuk melandaikan kes positif harian wabak ini yang memberikan kesan kepada semua pihak tanpa mengira latar belakang.”Semalam, Perdana Menteri Muhyiddin Yassin mengumumkan PKP 3.0 dilaksanakan di seluruh negara bermula 12 Mei sehingga 7 Jun bagi mengekang wabak Covid-19, beberapa hari sebelum umat Islam di Malaysia menyambut perayaan Aidilfitri.Antara yang tidak dibenarkan sepanjang PKP kali ini ialah aktiviti merentas daerah dan negeri.Muhyiddin berkata, kerajaan memutuskan mengambil langkah-langkah yang lebih tegas dan ketat bagi mengekang penularan wabak Covid-19 dalam masyarakat dan menghalang kenaikan kes secara mendadak.Sultan Abdullah turut menyeru kerajaan agar menangani kesusahan rakyat di peringkat akar umbi yang terjejas teruk akibat penularan wabak Covid-19.“Agong menasihati rakyat untuk berada di rumah dan tidak keluar jika tiada keperluan mendesak.“Ini akan membantu petugas barisan hadapan mengekang rantaian jangkitan Covid-19 di negara ini dengan berkesan,” kata kenyataan itu.


Sorry.


Label negatif jejas pertumbuhan kanak-kanak, kata pakar

Sejak di bangku sekolah lagi, Malik dilabel sebagai anak yang bermasalah.Abangnya pula dianggap sebagai seorang yang tidak boleh diharapkan.Mereka berdua memiliki banyak persamaan, namun Malik bukanlah anak yang tidak boleh diharap. Malahan, anak itu sangat teruja untuk belajar di sekolah.Bagaimanapun, gurunya tidak mengetahui keterujaan Malik untuk belajar.Mereka menyangka Malik seperti abangnya. Mereka tidak tahu Malik mahu belajar supaya kelak dia berjaya mengejar cita-cita untuk menjadi seorang jurutera.Malik adalah budak lelaki biasa, anak yang ada nakalnya, bukan yang sentiasa tertib dan tunduk.Malangnya, reputasi si abang membayangi si adik. Gurunya pula, bersikap pukul rata ketika berdepan dengan si adik. Pada mereka si adik sama sahaja seperti si abang yang sering melakukan masalah di sekolah.Ekoran sikap gurunya yang memberi layanan dingin, Malik merasa tersisih dan mula memperlihatkan sikap dan karakter seorang pelajar bermasalah.Pakar psikologi sosial Elaine Fernandez memberitahu MalaysiaNow guru-guru tidak seharusnya meletakkan label dan membezakan layanan di antara para pelajar.“Apabila kita labelkan seseorang, secara tak langsung kita sudah letakkan sangkaan kita yang kemudian mempengaruhi cara kita melayan mereka,” katanya.“Label boleh membentuk cara guru-guru berinteraksi dengan anak murid tanpa mengambil kira perangai sebenar mereka,” jelasnya lagi.Dalam kes anak murid yang dilabelkan bermasalah, “Guru-guru mungkin mendekati mereka dengan berhati-hati sehingga terbit rasa tidak percaya seraya menilai tingkah laku yang ditonjolkan pelajar itu sebagai mahu bermusuh, dan disebabkan hal tersebut, ia menguatkan lagi sangkaan mereka dengan label ‘bermasalah’ itu,” katanya.Ini menyebabkan anak murid yang “bermasalah” sering berdepan pengalaman negatif berbanding pengalaman positif. Pengalaman itu kemudiannya dinilai. Akibatnya, karakter stereotaip sedemikian juga akan timbul dan terbentuk.“Berapa kerap kita rasakan diri kita melakukan sesuatu berdasarkan label berbanding sebagai seorang individu sebenar?” Soal Fernandez.Dalam kata lain, label hanya membenarkan tanggapan sendiri sehingga jangkaan yang salah menjadi satu perkara yang dianggap betul.Demikian juga halnya dalam contoh yang lain seperti stereotaip bagi label ‘nerda’ yang dikaitkan dengan mereka yang gemar mata pelajaran sains atau tidak minat sukan. Label ‘nerda’ ini mungkin pada awalnya tidak disukai oleh mereka yang dilabel demikian, namun akhirnya mereka seakan terpaksa menerimanya.“Perbuatan melabelkan kanak-kanak membuatkan kita dengan mudah saja menentukan arah tuju hidup mereka berdasarkan fahaman dan sifat stereotaip, bukannya berdasarkan kekuatan, minat dan perkembangan pelajar itu sendiri,” jelas Fernandez yang juga merupakan pensyarah kanan di Jabatan Psikologi Universiti HELP.Beliau turut menyifatkan perbuatan melabel boleh menghalang potensi pelajar untuk berkembang dan berjaya apabila mereka dewasa. Ia adalah disebabkan pandangan stereotaip yang berterusan sepanjang membesar.Bagaimanapun, katanya lagi, perbuatan label boleh juga memberikan kesan positif terhadap pelajar yang dilabel. Namun kesan negatif sentiasa boleh berlaku.Ketika pelajar membesar dan meningkat dewasa, mereka seharusnya diberi peluang untuk bereskpreriman dengan kehidupan tanpa perlu label. Eksperiman dengan kehidupan secara tidak langsung memberi peluang kepada mereka untuk mengenal diri sendiri dan membentuk keyakinan untuk mereka menjadi individu yang baik.“Mereka akan kurang rasa takut untuk gagal, dan ini menyebabkan mereka sentiasa merebut peluang, biarpun ketika mereka berdepan dengan masalah,” kata Fernandez.Jika orang dewasa sedar mereka boleh menjadi penyekat anak-anak untuk hanya memiliki tingkah laku tertentu sahaja walaupun tak berniat melakukannya, semua pihak akan terkena tempiasnya.“Berkomunikasi dan menunjukkan sikap betul-betul ingin tahu pemikiran anak-anak boleh menyokong pertumbuhan mereka,” katanya.Fernandez menyimpulkan kanak-kanak yang mendapat sokongan orang dewasa membolehkan mereka membesar menjadi seorang dewasa yang matang, berkeyakinan tinggi dan dapat menjalin hubungan baik ketika mereka sudah dewasa.Dengan itu, katanya, dunia pasti dapat menyaksikan lebih ramai anak-anak membesar dengan sihat dan berjaya mencapai cita-cita mereka.


China sedia berdialog berhubung isu di Laut China Selatan

China mahu bekerjasama dengan Malaysia untuk menangani perbezaan di Laut China Selatan melalui dialog dan rundingan menerusi cara yang sesuai, kata Kementerian Luar republik itu pada Selasa.
Perdana Menteri Anwar Ibrahim awal hari ini berkata beliau telah memberitahu kerajaan China bahawa projek cari gali oleh Petronas di Laut China Selatan diteruskan kerana berada di dalam perairan Malaysia, merujuk kepada tuntutan bertindih kawasan itu oleh Beijing.
"China menjaga hak dan kepentingan sah di Laut China Selatan," kata jurucakap Kementerian Luar China Mao Ning, menjawab persoalan mengenai amaran Malaysia mengenai nota protes jika terdapat "perlanggaran" antara kapal Malaysia dan China di kawasan itu.


Zahid perlu letak jawatan, kata ahli MT Umno

Seorang ahli Majlis Tertinggi Umno menggesa Ahmad Zahid Hamidi meletakkan jawatan sebagai presiden bagi memastikan parti itu tidak kalah pada Pilihan Raya Umum ke-15 (PRU15), lapor Utusan Malaysia.Ahli Majlis Tertinggi Umno Zahidi Zainul Abidin berkata, disebabkan Zahid berdepan dengan pelbagai pertuduhan rasuah, sukar bagi parti itu untuk mendapatkan sokongan rakyat pada PRU15.“Kalau dia (Zahid) gentleman, punyai semangat, berjiwa besar, maka letaklah jawatan. Ini adalah lebih baik untuk Umno,” kata Zahidi yang juga timbalan menteri komunikasi dan multimedia kepada Utusan Malaysia.“Dalam keadaan sekarang ramai yakin kepada Umno dan menjadi harapan rakyat. Tapi dengan presiden ada kes mahkamah (rasuah), mampukah Umno mendapat sokongan rakyat.”Zahidi yang juga ahli Parlimen Padang Besar berkata, Zahid harus mencontohi pemimpin terdahulu Umno seperti Abdul Rahim Thamby Chik, Muhammad Muhd Taib dan Khir Toyo yang melepaskan jawatan parti sebaik sahaja didakwa di mahkamah.Malam ini MT Umno akan mengadakan mesyuarat bagi memutuskan sama ada keluar daripada kerajaan PN atau sebaliknya.Semalam, Utusan Malaysia melaporkan Zahid mengaku suaranya dalam rakaman telefon yang tular bersama Presiden PKR Anwar Ibrahim.Selain itu, Zahid turut mengakui menandatangai surat menyokong Anwar sebagai perdana menteri.Pada April selepas MalaysiaNow mendedahkan rakaman klip audio itu, Zahid menafikannya dan mengarahkan pegawainya untuk membuat laporan polis.Anwar juga dalam responsnya mengatakan rakaman audio tersebar itu merupakan perancangan Bersatu untuk “menikam” pemimpin-pemimpin Umno.Zahidi berkata, beliau dan sebahagian ahli Parlimen Umno berpandangan kerajaan PN tidak akan tumbang walaupun parti Melayu itu menarik diri.“Kalau kita berhenti sokong PN, kita akan terlepas jawatan, peruntukan malahan kerajaan negeri-negeri yang ditadbir Barisan Nasional (BN),” katanya seperti dilaporkan Utusan Malaysia.


PAC akan panggil KDN, Maritim berhubung isu perolehan kapal peronda

Jawatankuasa Kira-Kira Wang Negara (PAC) akan memanggil Kementerian Dalam Negeri (KDN) dan Agensi Penguatkuasaan Maritim Malaysia (Maritim Malaysia) bagi menuntut penjelasan mengenai kelewatan perolehan kapal peronda luar pesisir (OPV).
Pengerusinya Wong Kah Woh berkata selain KDN dan APMM, Kementerian Kewangan serta syarikat yang diberikan kontrak untuk membina kapal itu akan turut dipanggil memberi keterangan.
Beliau berkata tarikh dan masa prosiding akan ditetapkan dan diumumkan dalam masa terdekat.
"PAC berpendapat kerajaan iaitu APMM dan KDN perlu memberikan penjelasan kepada Parlimen bagi memastikan rakyat mengetahui sebab sebenar kelewatan itu berlaku," katanya dalam kenyataan di Kuala Lumpur hari ini.
Wong berkata prosiding berhubung isu tersebut selaras dengan punca kuasa jawatankuasa di bawah Peraturan Mesyuarat 77(1)(d) Peraturan-peraturan Mesyuarat Dewan Rakyat selain Peraturan Mesyuarat 83(2) serta Perkara 11(b) Pekeliling Am Bil 2 Tahun 1982.
Maritim Malaysia dalam kenyataan pada 13 September memaklumkan tiga OPV yang sepatutnya diterima agensi itu pada 2020 masih dalam pembinaan.
Ketua Pengarah Maritim Malaysia Laksamana Maritim Mohd Zubil Mat Som dalam kenyataan sama berkata OPV itu sedang dibina oleh syarikat tempatan iaitu THHE Destini Sdn Bhd yang terletak di Pulau Indah, Selangor.
Pada 15 September, Perdana Menteri Ismail Sari Yaakob berkata PAC berhak memanggil mana-mana jabatan atau agensi kerajaan bagi mendapatkan penjelasan berkenaan kelewatan penerimaan tiga kapal berkenaan.


Agong, Raja-Raja Melayu perlu waspada pihak cuba perangkap institusi raja

Riuh seluruh negara bila Datuk Pengelola Bijaya Diraja Istana Negara Ahmad Fadil Shamsuddin, mengeluarkan kenyataan terbuka yang:(1) Menzahirkan rasa amat dukacita Yang di-Pertuan Agong dengan kenyataan yang telah dibuat di Parlimen pada 26 Julai lalu bahawa kerajaan telah membatalkan semua ordinan darurat yang telah dimasyhurkan oleh Seri Paduka sepanjang tempoh Darurat walhal pembatalan belum lagi diperkenan Seri Paduka.(2) Menzahirkan rasa amat dukacita Seri Paduka kerana apa yang telah diperkenan dan dititahkan kepada Takiyuddin Hassan, menteri undang-undang, dan Idrus Harun, peguam negara, semasa majlis menghadap secara maya pada 24 Julai 2021 bahawa cadangan pembatalan semua ordinan darurat dibentang dan dibahaskan di Parlimen bagi tujuan diungkaikan telah tidak dilaksanakan.(3) Menegaskan bahawa kenyataan Takiyuddin Hassan di Parlimen pada 26 Julai 2021 adalah tidak tepat dan telah mengelirukan ahli-ahli Dewan Rakyat.Kenyataan terbuka ini dibuat di saat-saat ahli-ahli Parlimen daripada parti pembangkang, khususnya Ahli-Ahli Parlimen Sepang dan Puchong, Mohamed Hanipa Maidin dan Gobind Singh Deo, berusaha keras mahu merujukkan Takiyuddin Hassan ke jawatankuasa hak dan kebebasan Parlimen atas dakwaan bahawa beliau mengelirukan Parlimen.Pendedahan Istana Negara berhubung keputusan kerajaan melaksanakan pembatalan ordinan darurat yang membelakangkan kuasa Yang di-Pertuan Agong ini juga segera disambut dengan meriahnya oleh ahli-ahli Parlimen daripada parti pembangkang, khususnya ketua pembangkang, Anwar Ibrahim, sendiri yang terus sahaja mengemukakan satu usul hilang kepercayaan terhadap Perdana Menteri Muhyiddin Yassin kepada Speaker Dewan Rakyat Azhar Azizan Harun.Ia juga disambut riang oleh ahli-ahli akademik tertentu yang sememangnya sudah tidak berpuas hati dengan kerajaan, termasuklah Dr Mohammad Agus Yusoff, yang dengan lantangnya menyebut “hari ini berlaku lagi krisis perlembagaan” dan “kerajaan ini perlu pergi” kerana “kerajaan ini telah melakukan pembohongan besar dan mengenepikan prinsip Perlembagaan serta tidak menghormati institusi diraja” dan “ini boleh dikira sebagai penderhakaan terhadap Yang di-Pertuan Agong, terhadap Perlembagaan, memberi salah nyata palsu kepada Dewan Rakyat, mengelirukan Dewan Rakyat, dan membohongi rakyat Malaysia keseluruhannya.”Dengan sedih sekali, kesemua perkara ini menimbulkan tanda tanya di dalam minda sebahagian besar rakyat mengenai kedudukan tinggi dan neutral Yang di-Pertuan Agong selaku payung rakyat kerana perkembangan ini memberikan gambaran seolah-olah Seri Paduka, sama ada disedari atau tidak, telah terperangkap atau dipergunakan oleh pihak-pihak tertentu yang berkepentingan.Mengikut Perkara 145(2) Perlembagaan Persekutuan, penasihat undang-undang kepada Yang di-Pertuan Agong adalah peguam negara, oleh itu jika timbul indikasi bahawa Seri Paduka membelakangkan nasihat peguam negara dan menerima pakai nasihat orang-orang lain, dan Seri Paduka yang sepatutnya menerima nasihat pula bertindak memberi nasihat kepada pihak yang sepatutnya memberi nasihat maka sudah pastilah keadaan akan menjadi tunggang-terbalik.Isu yang ada di hadapan kita sebenarnya sangat kecil sahaja, iaitu jemaah menteri pada 21 Julai telah memutuskan untuk membatalkan ordinan-ordinan darurat.Seperti yang dijelaskan oleh Pejabat Perdana Menteri, perdana menteri telah pada 23 Julai mengutuskan warkah kepada Yang di-Pertuan Agong untuk menyembah maklum nasihat Jemaah Menteri dan memohon limpah perkenan Seri Paduka ke atasnya.Bila perkenan ini tidak diperolehi sehingga pada 26 Julai 2021 Takiyuddin Hassan, yang berdepan dengan desakan ahli-ahli Parlimen pembangkang supaya Dewan Rakyat mengungkaikan ordinan darurat yang telah dimasyhurkan oleh Seri Paduka telah mengumumkan bahawa kerajaan, iaitu jemaah menteri, telah membuat keputusan untuk membatalkan ordinan-ordinan darurat berkenaan.Seperti yang dijelaskan oleh Pejabat Perdana Menteri juga, pengumuman Takiyuddin Hassan ini adalah suatu kenyataan fakta yang bertujuan memaklumkan kepada Dewan Rakyat keadaan sebenarnya secara telus.Mungkin bahasa dan cara penyampaian yang digunakan oleh Takiyuddin Hassan tidak begitu jelas kerana beliau tidak memaklumkan sama bahawa pembatalan ordinan-ordinan darurat berkenaan masih menunggu perkenan Yang di-Pertuan Agong, tetapi sebarang kedukacitaan ke atasnya boleh sahaja dizahirkan secara tertutup seperti lazimnya.Adalah menjadi jangkaan semua pihak bahawa perkenan atau tidak perkenan ke atas pembatalan ordinan-ordinan darurat berkenaan boleh dibuat sebelum Mesyuarat Khas Dewan Rakyat bermula pada 26 Julai, tetapi bila ia tidak muncul pastilah spekulasi akan timbul.Sekiranya perkenan tidak diberikan pun, perkara ini tidak akan menjadi isu, apa lagi sehingga ke peringkat krisis perlembagaan, kerana bila Proklamasi Darurat berakhir pada 1 Ogos ordinan-ordinan darurat berkenaan akan terbatal dengan sendiri enam bulan dari tempoh itu.Hanyasanya, pendedahan dan kritikan terbuka Istana Negara ini dilihat sebagai kurang bijaksana kerana menyebabkan situasi politik kembali menjadi hangat sehingga memerlukan Pejabat Perdana Menteri turut membuat kenyataan terbuka bagi menjelaskannya.Sebab itulah Raja-Raja Melayu perlu sentiasa mengingati perisytiharan prinsip-prinsip Perlembagaan yang dibuat oleh baginda-baginda semua pada 4 Julai 1992 yang berbunyi “kita selaras dengan amalan Perlembagaan tidak seharusnya mendedah atau membincangkan dengan pihak media massa apa-apa perkara yang mungkin menimbulkan kontroversi mengenai hal ehwal pentadbiran negara/negeri.”Dalam konteks inilah juga relevannya ingatan tokoh ulung negara, mantan Ketua Hakim Negara, Tun Abdul Hamid Mohamad, dan penyandang kerusi Institusi Raja-Raja Melayu UiTM, Dr. Shamrahayu A. Aziz pada 20 Jun lalu supaya Yang di-Pertuan Agong dan Raja-raja Melayu perlu waspada supaya institusi beraja tidak termasuk perangkap pihak yang tidak berpuas hati terhadap tindakan kerajaan yang cuba mengheret institusi ini untuk melakukan perkara di luar bidang kuasa baginda-baginda semua.Iskandar Hasan Tan Abdullah ialah pensyarah kanan di Fakulti Sains Pentadbiran & Pengajian Polisi, Universiti Teknologi Mara (UiTM) Kelantan.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Rais minta Zahidi jelaskan isu Veveonah di Dewan Negara

Timbalan Menteri Komunikasi dan Multimedia Zahidi Zainul Abidin perlu hadir ke persidangan Dewan Negara pada minggu depan bagi memberi penjelasan dan memohon maaf berhubung kenyataannya tentang seorang penuntut Universiti Malaysia Sabah, Veveonah Mosibin.Speaker Dewan Negara Rais Yatim membuat ketetapan itu selepas Alan Ling Sie Kiong mengemukakan usul tergempar mengikut Peraturan Mesyuarat Perkara 25 (1) (q) bagi merujuk Zahidi ke Jawatankuasa Hak dan Kebebasan Dewan Negara berikutan tindakannya memberikan jawapan tidak tepat semasa persidangan dewan itu Khamis lepas.“Setelah menimbang perkara secara jauh dan dekat, secara luas dan spesifik, kita harus bersetuju dahulu supaya beliau perlu datang ke dewan ini dan beri pandangan dan penjelasan dan akhirnya memohon maaf kepada pihak yang berkenaan.“Jika beliau enggan berbuat demikian, mungkin pada minggu hadapan barulah kita juruskan kepada Jawatankuasa Hak dan Kebebasan itu. Begitulah pandangan  saya dan berharap ia dapat dirakam sebagai keputusan awalan sebelum penjurusan sebenar de facto dibawa kepada jawatankuasa itu,” katanya.Terdahulu, Ling memaklumkan kepada persidangan Dewan Negara bahawa beliau mengemukakan usul berkenaan pada 7 Sept dan ia memerlukan 14 hari sebelum dimasukkan ke dalam aturan urusan mesyuarat untuk dibahas.“Bagaimanapun oleh kerana ada keperluan tindakan segera dan perkembangan terkini hal ini, saya harap dewan ini meluluskan usul ini.“Semalam Jemaah Menteri bincang isu itu dan memang benar pelajar berkenaan terpaksa menduduki peperiksaan atas pokok kerana akses Internet yang terhad dan lemah. Jemaah Menteri memutuskan kenyataan dikeluarkan Zahidi itu tidak betul dan tidak wajar.“Beliau sebelum ini menyatakan untuk hadir dan mohon maaf tetapi tidak berbuat demikian. Perkara ini perkara serius dan boleh mendatangkan fitnah kepada Veveonah. Keangkuhan yang ditunjukkan bukan sahaja mengelirukan tetapi mencemar imej dan intergriti Dewan Negara,” katanya.Mengikut aturan urusan mesyuarat persidangan Dewan Negara hari ini, Zahidi dijadual menjawab soalan ke-21 yang dikemukakan oleh Adrian Banie Lasimbang mengenai sistem telekomunikasi mudah alih 4G terkini di Sabah bagi Kementerian Komunikasi dan Multimedia pada sesi soal jawab.Apabila mendapati Zahidi tidak hadir bagi menjawab soalan itu, Rais kemudiannya meneruskan persidangan dan membenarkan Ling bangun untuk mengemukakan usul berkenaan mengikut Peraturan 25 (1) (q).


102 korban Covid-19 dicatat, kes baru rekod 8,574 jangkitan

Malaysia merekodkan kes baru sebanyak 8,574 menjadikan kes keseluruhan Covid-19 meningkat sebanyak 844,870.Selangor kekal mencatat kes harian tertinggi sebanyak 4,308 disusuli Negeri Sembilan (794), Kuala Lumpur (609), Kedah (415), Melaka (411), Johor (407), Pahang (314), Sabah (298), dan Sarawak (235).Hanya Perlis sahaja yang tidak mencatatkan sebarang kes hari ini.Negara juga mencatat sebanyak 5,041 kes sembuh menjadikan jumlah keseluruhan kes sembuh meningkat kepada 747,338.Kes aktif dengan kebolehjangkitan pula kini berjumlah 91,272.Dalam pada itu, 964 pesakit ditempatkan di unit rawatan rapi (ICU) termasuk 452 orang memerlukan bantuan alat pernafasan.Malaysia turut mencatat 102 lagi korban akibat Covid-19, menjadikan jumlah mangsa yang maut meningkat kepada 6,260.


Kesemua penama dalam lejar UKSB telah dipanggil, kata KP SPRM

Suruhanjaya Pencegahan Rasuah Malaysia (SPRM) telah memanggil kesemua penama yang tersenarai dalam lejar Ultra Kirana Sdn Bhd, kata Ketua Pesuruhjaya SPRM Azam Baki, yang menjangkakan kertas siasatan mengenainya siap dalam masa terdekat.
“Siasatan mengenai UKSB kita telah jalankan dan telah memanggil kesemua penama-penama yang disebutkan dalam lejar itu. Saya jangka dalam tempoh terdekat ini akan disiapkan oleh pegawai penyiasat,” katanya.
Bercakap dalam sidang media selepas majlis konvokesyen Malaysian Anti Corruption Commission (MACC) Law Enforcement Accredited Programme 2022 di Putrajaya hari ini, Azam berkata kertas siasatan yang siap itu akan dikemukakan kepada Jabatan Peguam Negara (AGC) untuk dikaji dan dibuat keputusan mengenainya.
Pada 18 Jun lepas, SPRM berkata kertas siasatan dibuka terhadap penama yang dikatakan menerima wang dalam perbicaraan kes rasuah bekas timbalan perdana menteri Ahmad Zahid Hamidi, susulan beberapa aduan yang diterima terhadap individu yang tersenarai dalam satu lejar, seperti dikemukakan di mahkamah dalam perbicaraan berkenaan.
Mengenai kertas siasatan membabitkan hakim Mahkamah Rayuan Mohd Nazlan Ghazali yang tidak berada dengan AGC, Azam berkata kertas siasatan itu sebenarnya telah dikemukan kepada AGC dan telah dihantar balik ke SPRM untuk tindakan lanjut.
“Kertas siasatan itu masih lagi dengan kami setelah diberi oleh pihak beliau (AGC). Kita akan tunggu arahan lanjut kemudian untuk dibuat keputusan,” katanya.
Mengenai siasatan projek pembinaan kapal tempur pesisir (LCS), Azam berkata siasatan masih berjalan kerana banyak perkara yang perlu disiasat.
Beliau berkata walaupun ada pihak yang mengetengahkan isu tadbir urus yang diambil daripada laporan forensik audit, namun SPRM perlu menyiasat lebih lanjut mengenai jenayah yang dilakukan dan pegawai penyiasat memerlukan masa untuk melengkapkan siasatan, kerana perlu memanggil saksi termasuk dari luar negara.
Ditanya sama ada Menteri di Jabatan Perdana Menteri (Tugas-Tugas Khas) yang juga bekas timbalan menteri pertahanan Abd Latiff Ahmad akan dipanggil untuk siasatan, Azam berkata: “Tiada komen, kerana kami sedang menyiasat. Ada orang mendedahkan  mengenai beliau, tetapi kami perlu siasat.”
Pada 22 Ogos lepas, Timbalan Presiden PKR Rafizi Ramli mendakwa syarikat palsu yang menjadi syarikat pembekal alat ganti kepada projek pembinaan LCS itu adalah milik keluarga bekas timbalan menteri pertahanan itu, serta mendakwa siasatan dalaman skandal LCS dan semakan susulan mendapati syarikat pembekal itu dimiliki isteri Latiff.


Keluarga Malcolm X akan fail saman terhadap FBI, CIA dan polis

Keluarga aktivis hak asasi Amerika Syarikat (AS) terkenal Malcolm X akan memfailkan saman AS$100 juta terhadap Polis Bandaraya New York, CIA dan FBI kerana "menyembunyikan bukti" membabitkan pembunuhannya 58 tahun lepas.
Pengumuman itu dibuat pada sidang akhbar pada Selasa oleh peguam hak asasi Ben Crump serta anak perempuan Malcolm X, Qubilah Shabazz dan Ilyasah Shabazz di Pusat Memorial dan Pendidikan Malcolm X dan Dr. Betty Shabazz, menurut Anadolu Agency.
"Kami juga akan mendapatkan keadilan untuk lelaki muda – baharu berusia 39 tahun – yang terkorban ketika memperjuangkan hak asasi manusia,” kata Ilyasah Shabazz.
Shahbaz menuduh agensi persekutuan dan tempatan New York senjaga menyembunyikan bukti konspirasi dan perancangan untuk membunuh Malcolm X.
Crump berkata anak perempuan Malcolm X berhak mengetahui semua fakta tentang kematian bapa mereka.
"Atas ketidakadilan yang teruk ini, kami akan memfailkan saman terhadap entiti kerajaan sebanyak $100 juta bagi pihak anak perempuannya”, kata Crump.
Malcolm X dibunuh semasa memberi ucapan di Harlem pada 21 Feb 1965.


Asean gesa redakan ketegangan di Selat Taiwan

Mesyuarat Menteri-menteri Luar Asean Ke-55 (AMM 55) dan Mesyuarat-mesyuarat Berkaitan di Phnom Penh menyuarakan kebimbangan mengenai ketegangan di Selat Taiwan, serta menyeru semua pihak terlibat untuk meredakan ketegangan menerusi dialog yang konstruktif.
“Kami (Asean) menggesa semua pihak berkaitan agar mengelak daripada melakukan sebarang provokasi atau mengambil tindakan yang boleh meningkatkan ketegangan; serta cuba sedaya upaya meredakan ketegangan dengan memulakan dialog yang konstruktif bagi mengembalikan keadaan seperti biasa,” kata Setiausaha Kementerian Luar Kemboja Kung Phoak.
Sementara itu, Kemboja pada Rabu turut menyuarakan kebimbangan terhadap perkembangan terkini di Selat Taiwan serta menggesa semua pihak yang terlibat mematuhi perjanjian yang disepakati China dan AS seperti termaktub dalam Pernyataan Bersama antara kedua-dua pihak.
Dalam satu kenyataan, Kementerian Luar Negeri Kemboja memaklumkan kerajaan memantau rapat perkembangan terkini di Selat Taiwan.
“Kerajaan Kemboja secara konsisten dan tegas berpegang kepada Dasar ‘Satu China’ dan menganggap isu berkaitan Hong Kong, Taiwan, Tibet dan Xinjiang merupakan hal ehwal dalaman.
“Kerajaan Kemboja menyeru semua pihak untuk mencari penyelesaian secara aman, mengekalkan status quo dan mengelakkan sebarang provokasi demi keamanan, kestabilan, pembangunan dan kemakmuran di rantau ini dan dunia,” menurut kenyataan itu.
Pada hari yang sama, Malaysia juga memaklumkan pihaknya memantau rapat perkembangan di Selat Taiwan selepas ketegangan tercetus antara China dan AS susulan lawatan Speaker Dewan Perwakilan Nancy Pelosi ke pulau itu.
Menteri Luar Saifuddin Abdullah turut menggesa semua pihak supaya menangani situasi itu dengan berhati-hati dan mengambil langkah yang terbaik.
Pelosi menjadi ahli politik tertinggi melawat pulau itu sejak 25 tahun. China menganggap pulau yang mempunyai kerajaan sendiri itu sebagai sebahagian daripada wilayahnya menerusi dasar "Satu China".
Taiwan kini dikatakan telah terputus dari dunia luar disebabkan latihan ketenteraan China selepas Pelosi meninggalkan pulau itu pada Rabu.
Media antarabangsa melaporkan Tentera Pembebasan Rakyat menempatkan kapal perang berhampiran perairan Taiwan dan mengadakan sekatan.
Pesawat China juga dilaporkan telah memasuki ruang udara Taiwan, dengan 22 pesawat melintasi garis sempadan di Selat Taiwan yang memisahkan pulau itu dengan tanah besar China.


Israel, AS meterai kerjasama kewangan siber

Israel dan Amerika Syarikat buat kali pertama menandatangani perjanjian mengenai kerjasama kewangan siber, lapor Xinhua, memetik kenyataan Kementerian Kewangan Israel.
Perjanjian itu ditandatangani antara kementerian Israel dan Jabatan Perbendaharaan AS pada Selasa bagi mengukuhkan lagi hubungan dan kerjasama yang telah lama terjalin antara kedua-dua negara, menurut kenyataan itu.
Kesepakatan itu antara lain merangkumi perkongsian maklumat kewangan siber, seperti sistem keselamatan, ancaman dan metodologi kerja untuk mengukuhkan daya tahan sistem kewangan.
Kedua-dua negara juga bersetuju untuk mengadakan latihan kewangan siber rentas sempadan dan latihan pertama dijangka berlangsung akhir tahun ini.


Tahun lalu tiada rezeki, kini peniaga bazar bersemangat sambut Ramadan

Tahun lalu, peniaga bazar Ramadan tiada rezeki berniaga akibat pandemik Covid-19.Namun 2021, nasib bakal menyebelahi mereka selepas diberi lampu hijau untuk membuka gerai di bazar.Selepas setahun, peniaga dilihat bersemangat untuk memulakan operasi perniagaan mereka.Bagi Ros Sahilla Atira dan suaminya, Mohamad Hafiz, tahun ini adalah bazar Ramadan pertama yang mereka sertai.Pasangan yang berasal dari Terengganu itu bakal menawarkan sajian tempatan termasuk nasi dagang dan pulut nyiur.Ros Sahilla dan suami menawarkan sajian Terengganu di bazar Ramadan tahun ini.Pasangan itu sebelum ini adalah pengusaha kantin di sebuah sekolah rendah namun malangnya, kontrak mereka ditamatkan Disember tahun lalu ekoran langkah-langkah diambil pihak sekolah bagi mengekang penularan Covid-19, hal ini memaksa perkhidmatan mereka ditamatkan selepas operasi sekolah ditutup di seluruh negara.Bukan sekadar itu, mereka juga mengalami kerugian kerana kebanyakan pelajar disarankan membawa makanan mereka sendiri dari rumah.Setelah kontrak berakhir, mereka tahu sukar untuk mereka bertahan di Terengganu.Berbekalkan wang simpanan, mereka berpindah ke Selayang, Selangor demi memulakan kehidupan baru.“Ini keputusan last minute,” kata Ros Sahilla kepada MalaysiaNow.“Kami dah tak boleh duduk di Terengganu, jadi kami putuskan untuk pindah ke sini, mula perniagaan semula dari awal.”Mereka baru sahaja sebulan menjadi penduduk Selayang, namun suasana daerah itu menggembirakan mereka.“Perniagaan kami lebih baik di sini berbanding di Terengganu,” kata Ros Sahilla.Bulan lalu, Menteri Kanan (Keselamatan) Ismail Sabri Yaakob mengumumkan bahawa bazar Ramadan dan Aidilfitri dibenarkan untuk dibuka tahun ini.Namun, katanya, gerai-gerai bazar mesti mematuhi prosedur operasi standard (SOP) ketat termasuk ruang yang cukup antara gerai, pemisahan pintu masuk dan keluar, selain wajib memeriksa suhu dan daftar masuk melalui aplikasi MySejahtera.Menurut Ismail lagi, bazar Ramadan dibenarkan untuk dibuka bermula pukul 3 petang hingga 8 malam sementara bazar Aidilfitri dibenarkan untuk beroperasi dari jam 10 pagi hingga 12 tengah malam.Ros Sahilla dan Hafiz sedar SOP wajib dipatuhi, terutama di kawasan sesak seperti bazar Ramadan.“Sekarang ni pun, orang ramai dah beratur nak beli hidangan kami,” tambah Ros Sahilla.“Untuk bazar Ramadan minggu depan, kami akan buat SOP lebih ketat dan pastikan pelanggan menjaga jarak fizikal.“Apa pun, saya sangat gembira dapat peluang sertai bazar minggu depan.“Tengok keadaan sekarang, saya tak fikir kami balik semula (ke Terengganu).”Berbeza dari Ros, Salwani Abdul Shukor pula adalah veteran bazar Ramadan.Salwani sudah 15 tahun mengusahakan gerai bazar Ramadan.Setiap tahun, bazar Ramadan memberi peluang kepadanya untuk menjual pelbagai jenis makanan yang membawa keuntungan hingga RM10,000 sebulan.Salwani bahkan menyifatkan setiap Ramadan yang dilaluinya sebagai pengusaha bazar sebagai “bulan bonus”.Ketika perintah kawalan pergerakan dilaksanakan tahun lalu, dia terpaksa mengubah perniagaan secara dalam talian.Malangnya, keuntungannya tidak sama seperti apa yang dia perolehi di gerai.“Namun kami tetap bersyukur kerana masih dapat jalankan perniagaan kami.”Tahun ini, dia berharap dapat menarik lebih banyak pelanggan walaupun SOP penjarakan fizikal yang ketat akan dilaksanakan.Salwani berhasrat untuk menjual 1,000 ketul samosa dan 400 ketul karipap di bazar Ramadan yang bakal dibuka minggu depan.“Kami tak ada peluang ketika bazar ditutup tahun lalu. Jadi tahun ini, saya sangat berharap kami dapat lebih banyak pelanggan.”Dia juga berkata SOP Covid-19 memperuntukkan tiga kaki tambahan kepada gerai bagi memastikan jarak yang cukup antara peniaga.“Saya yakin tidak ada masalah untuk pastikan penjarakan fizikal di gerai,” kata Salwani.Seperti Ros dan Hafiz, Amirul Ikmal Izhar yang ditemui MalaysiaNow berkata Ramadan kali ini adalah perniagaan kali pertama beliau di bazar.Dia berharap tahun ini memberi pengalaman dan kenangan yang baik untuknya.Amirul Ikmal Izhar menawarkan pelbagai jenis sirap dan ais batu campur di gerai.Amirul akan menjual ais batu campur dengan pelbagai perisa sirap kepada pengunjung bazar nanti.“Saya pasti semua orang sangat merindui bazar Ramadan,” katanya.“Ini adalah acara yang kita semua nantikan setiap tahun, dan sekarang ia kembali semula. Jadi untuk tahun ini, saya rasa kita akan lihat orang akan ramai datang.”Namun, beliau berharap agar pembeli dan penjual tidak mengabaikan arahan pihak berkuasa selepas kebenaran diberikan untuk bazar Ramadan beroperasi.“Sebagai penjual, kami pasti akan ikut SOP sebagaimana yang telah diarahkan. Saya harap pelanggan juga akan betul-betul ikut.“Kita harus ambil serius langkah berjaga-jaga ini.”


Cinta tak berbalas

Aku belum pernah kahwin. Mungkin kerana ini aku belum lagi menjadi ahli falsafah.Aku rasa masih belum terlambat. Ini bukan pandangan sengkek.Ini pandangan ahli falsafah dunia, yang wujud lebih awal dari Nabi Isa dan Nabi Muhammad.“Kalau nak kahwin, kahwinlah. Kalu dapat isteri yang baik awak akan gembira. Kalau tak dapat isteri baik, awak boleh jadi ahli falsafah.”Ini kata-kata Socrates, 2400 tahun dahulu.Socrates (470-399 Sebelum Masehi) lahir di Athens, Greece 400 tahun sebelum Nabi Isa.Sosok ini bertanggungjawab menyediakan asas falsafah tamadun Barat dan tamadun dunia yang kita bersama-sama guna pakai hari ini.Socrates berkahwin dengan Xanthippe dan mendapat tiga cahaya mata.Isteri Socrates ini pemarah dan suka berleter. Suka berleter dan suka bertengkar inilah yang “melukakan” hati Socrates hingga dia menjadi ahli falsafah.Socrates berumah tangga walaupun hidup sebagai suami isteri tidak tenteram.Pernah sekali si isteri marah lalu mencurahkan satu baldi air ke atas kepala Socrates di hadapan orang ramai.Perangai isteri yang sedemikian menjadi pemangkin Socrates berfalsafah.Bagaimana jika cinta ditolak tidak berbalas?Aku selalu menulis cinta yang agung ialah cinta yang gagal.Cinta gagal bukan bermakna cinta tidak berbalas.Cinta gagal adalah percintaan dua sosok yang terhalang.Manakala cinta tak berbalas ialah bercinta seorang diri.Si polan yang dicintai “tak ambil pot”.Tepuk sebelah tangan pada angin. Cinta tak berbalas ini juga cinta klasik.Cinta bentuk ini juga menjadi pemangkin. Cinta tidak dibalas mendorong sosok yang kecewa membuat sesuatu yang hebat lagi luar biasa.Cinta aku selalu ditolak. Cinta aku selalu tidak berbalas. Bukan sahaja tepuk tangan dengan angin. Aku juga cuba tepuk tangan dengan dinding.Rayuan manis dari mulut aku tidak pernah diterima.Tetapi penolakan dari ramai minah dari pelbagai warga dunia ini tidak pula memangkin diri aku untuk menjadi hebat seperti Vincent Van Gogh (1853-1890) yang cintanya ditolak.Van Gogh patah hati terus menjadi pelukis. Aku patah hati hanya berulamkan petai.Cinta aku yang selalu ditolak tidak pula menjadikan aku pelukis atau seniman tersohor.Aku hanya berupaya menjadi pemelihara anjing.Ketika aku di sekolah rendah pada tahun 1961, aku ada membaca tentang Leonardo Da Vinci dengan lukisan Mona Lisa.Seingat aku nama Van Gogh aku hanya mendengar dengan teliti pada tahun 1979.Kawan aku Wakuma siswa dari Ethiopia membaca buku surat-surat Van Goh kepada adiknya Theo.Ini surat luahan patah hati seorang abang kepada adiknya. Aku tidak membaca buku ini. Ketika itu aku di Karachi Pakistan.Aku tidak ada masa nak melayan surat-surat cinta kerana aku sibuk mengikuti perkembangan kejatuhan Shah Mohammad Reza Pahlavi dan kemunculan sosok bernama Ayatollah Khomeini di Iran.Bila aku sampai ke Belgium nama Vincent Van Gogh muncul kembali.Aku merasa agak bebal kerana tidak mengetahui siapa Van Gogh ini.Malah aku juga tidak tahu bahawa anak paderi yang bernama Van Gogh ini juga ada pertalian dengan Belgium.Vincent Van Gogh dari Zundert, Belanda mendapat suaka di Belgium.Hishamuddin Rais dari Jelebu, Malaysia juga mendapat suaka di Belgium.Dari Kamus Dewan, suaka bermakna mencari tempat berlindung atau menumpang hidup.Bila aku ketahui bahawa Van Gogh juga mendapat suaka di Belgium maka aku pun mula membaca tentang sosok ini.Sosok ini lahir dalam keluarga alim ulama kelas menengah atasan Belanda. Ayahnya seorang paderi, pendakwah agama Kristian Dutch Reformed Church. Dari awal Van Gogh terdidik dalam bidang agama dan seni.Pada tahun 1873 ketika berumur 20 tahun Van Gogh mendapat peluang bekerja sebagai jurujual lukisan di London.Ketika di London Van Gogh menyewa bilik di Stockwell di sebelah Brixton.Aduh! Anak muda bernama Van Gogh ini jatuh cinta dengan anak tuan rumah bernama Eugenie Loyer a.k.a Jenny.Dia mula merakamkan cintanya dalam surat-surat kepada adiknya Theo yang tinggal di Belanda.Van Gogh sudah bersedia untuk memulakan kehidupan berumah tangga.Dia meluahkan perasaan cintanya kepada Jenny.Aduh! Jenny menolak cinta Van Gogh kerana sudah lama bertunang dengan jejaka lain.Van Gogh “frust menonggeng”. Ini kali ke dua cinta Van Gogh ditolak.Setahun sebelum Jenny, cinta Van Gogh juga ditolak oleh Caroline Haanebeek, gadis sekampung.Hati yang patah ini mendapat bantuan dari keluarga. Dari London Van Gogh balik kampung kemudian ke Paris.Sesudah Paris sekali lagi ke England. Kali ini menjadi guru tambahan tanpa gaji di Ramsgagte.Pindah negeri ini diguna sebagai ubat. Tetapi patah hati remuk rendam ini masih belum terubat.Van Gogh pulang kembali ke Belanda. Kini jatuh cinta pula dengan mak janda beranak satu.Puan Kee Vos Stricker sepupu sebelah ibunya. Agak lebih berumur dari Van Gogh.Cinta dengan mak janda ini pun kena tolak. Apa punya nasib.Umur makin meningkat. Pekerjaan tetap tidak ada. Mengikut surat kepada Theo dia hanya perlu roti, katil dan bilik tidur.Maka Van Gogh masuk belajar ke sekolah pondok untuk melatih diri untuk menjadi pendakwah di Belgium.Patah hati ini menjadikan dirinya kembali kepada Yang Maha Esa. Van Gogh tidak pernah melupakan Isa Anak Mariam dari Nazareth.Keluar dari sekolah pondok ini Van Gogh terus pergi ke Borinage. Ini kawasan perkampungan buruh lombong arang batu.Borinage menjadikan aku semakin tertarik dengan Van Gogh.Kereta api dari Brussels ke Borinage, di wilayah Selatan Belgium akan melintas di stesen Braine-le-Comte.Mustahil aku akan melupakan Braine-le-Comte. Malam pertama, minggu pertama dan bulan pertama aku di Eropah aku menjadi warga di pekan kecil ini.Setelah lebih dari dua bulan aku di Braine-le-Comte baru aku berpindah ke Wavre bandar “Bourgeoisie Catholic” di mana aku mengikuti kelas di sekolah bahasa Perancis di Athenee Royal Maurice Careme.Di Wavre aku teringatkan Braine-le-Comte. Di pekan kecil ini aku teringat cinta pertama aku di Eropah.Aku tidak akan melupakan Braine-le-Comte. Tempat terberak lagi dikenang inikan pula tempat kena “rejek”.Minggu kedua aku di Braine-le-Comte aku berkenalan dengan David anak muda dari Chile yang lari dari rejim Pinochet.David dan aku cuba bersembang, meraba-raba dalam bahasa Inggeris.Ketika itu David masih lagi belajar di sekolah menengah umurnya aku rasa belum melintasi 18 tahun.Di Braine-le-Comte aku ternampak Nathalie. Anak gadis Belgium yang langsing cun dan bergetah.Aku rasa Nathalie ini baru selesai sekolah menengah. Melalui David aku berjaya berkenalan dengan Nathalie.Bayangkan betapa susahnya kami cuba berbual mesra. Nathalie tak tahu bahasa Inggeris.Aku tidak tahu bahasa Perancis. Manakala David bahasa ibundanya Sepanyol.Tapi akhirnya aku berjaya juga membuat temujanji dengan Nathalie.Kami bertemu di sebuah cafe dalam pekan. Aku cuba mengayat Nathalie. Aku bersurah tentang niat aku untuk belajar ilmu filem di Belgium.Ketika aku mengayat Nathalie si David datang ke meja kami.Lalu kami bersembang mesra. Aku tak tahu apa yang dibualkan oleh David dengan Nathalie.Mereka berlabun dalam bahasa yang aku tak faham. Nathalie minta diri. Tinggal aku dengan David dalam cafe.“Isham…you wrong… Isham wrong cafe.” David mengulangi tentang cafe. Aku tak faham apa silapnya.“Not chic… not chic… no young people.”David memperlekeh cafe pilihan aku. Baru aku faham cafe yang aku pilih tidak “chic” dan tidak “trendy”.Bukan tempat untuk anak muda bertemu. Ini cafe biasa yang dilanggani oleh pakcik-pakcik.Dua minggu kemudian Nathalie datang ke rumah tumpangan aku. Ketika itu aku bersama David.Nathalie datang dengan Benoit, seorang siswa. Benoit ingin membantu aku mencari sekolah filem di Belgium.Benoit memperkenalkan aku dengan sekolah-sekolah filem yang wujud di Belgium.Bila mereka pulang David memandang muka aku dan terus berkata:“C’est fini…Isham… pas de chance.”Aku faham apa maksud David. Maknanya, “semua dah habis…aku tak bernasib baik.” Kata-kata David ini betul.Terbukti jaring aku tak melekat kerana aku nampak ketika Nathalie dan Benoit berjalan pulang mereka berpegangan tangan.“Voila.. c’est la vie.” Ayat Perancis “inilah kehidupan” ayat yang aku hafal untuk aku jadikan bantal menampung hati yang kecewa.Ketika aku di Wavre hati aku meronta-ronta untuk ke Borinage.Aku hendak melawat lorong dan jalan-jalan yang dilintasi oleh Van Gogh.Aku juga difahamkan ada sebuah muzium Van Goh di Borinage.Hari Sabtu bulan September 1983 aku mengambil kereta api dari Wavre menuju Borinage.Perjalanan kereta api musim daun gugur yang amat romantik.Kereta api melintasi hutan-hutan di mana pokok-pokok berdaun merah, hijau, perang, kuning dan coklat, daun yang sedang bersedia untuk gugur menyambut musim sejuk.Aku tidak merayau ke dalam pekan. Aku terus mencari dan membaca jalan ke arah rumah lama Van Gogh.Aku menapak masuk ke dalam taman. Daun-daun musim luruh bertaburan gugur.Ada lopak air di sana sini pasti hujan dua tiga hari dahulu.Dalam tercari-cari akhirnya aku dapat bertemu arah tanda jalan ke rumah Van Gogh.Sebuah rumah banglo batu bata yang tidak besar. Mungkin hanya ada dua bilik.Rumah ini terjaga kemas. Kelilingnya padang rumput.Dari apa yang aku baca setelah cinta ditolak di sinilah Van Gogh mengabadikan diri mendakwah kepada para pelombong arang batu.Van Gogh pernah masuk sendiri ke dalam lombong untuk merasai betapa payah dan perit bekerja dalam lombong arang batu.Semua ini dilakukan untuk melupakan hatinya yang patah berderai kerana cinta tidak berbalas.Cinta Van Gogh terhadap Jenny lebih hebat dari cinta Hishamuddin Rias terhadap Nathalie.Pintu rumah di tutup. Aku tahu dalam rumah ini ada penjaga yang digaji khas oleh majlis bandaran untuk menjaga rumah bersejarah yang sudah menjadi muzium.Aku mengetuk pintu. Tidak ada jawapan.Aku mengetuk sekali lagi. Aku terdengar tapak kaki menuju ke pintu. Aku dengar selak pintu dibuka.Di tepi pintu menjenguk muka seorang Madam yang berumur.“Bonjour Madame… Monsieur Van Goh.. il habite ici.”Kata-kata aku dengan penuh sopan bertanya apakah Tuan Van Gogh tinggal di sini.“Ooo.. Monsieur…mais no..il est mort i ya a longtemps.”“Tuan… dia sudah mati … lama dahulu.” Madam ini menjawab dengan penuh kehairanan.Aku sebenarnya sengaja berlakon bertanyakan apakah Van Gogh ada di rumah.Aku ingin menggembirakan Madam yang aku rasa berjam-jam duduk bosan bersendirian tanpa pelawat. Aku yakin tidak ramai pelawat yang menziarah muzium ini.Aku tersenyum bila mendengar kata-kata Madam ini.Aku rasa Madam ini terfikir bahawa aku ini budak jantan kulit hitam yang tersesat yang tak tahu siapa Van Gogh.Budak hitam dari negara dunia ketiga ini tidak tahu bahawa Van Gogh sudah lama meninggal dunia.“Monsieur…entrez s’il vous plaît.” Madam menjemput aku masuk.Aku perhatikan Madam ini gembira kerana ada tamu bebal yang tersesat dalam budaya seni Eropah.Aku mementaskan teater agar Madam ini akan pulang ke rumah dan akan bercerita pada sanak saudara dan jiran tetangga tentang bagaimana dia sempat bertemu dengan jantan hitam yang tidak tahu bahawa Van Gogh sudah lama mati.Aku melihat bilik tidur, dapur dan meja tempat Van Gogh membuat lakaran.Dari segi sejarah dalam rumah ini Van Gogh telah melakar beberapa lakaran menggunakan arang.Ada beberapa lakaran Van Gogh tergantung di bilik tidur.Aku tahu di atas meja di bilik ini juga Van Gogh menulis surat kepada Theo tentang keperitan kehidupan para pelombong.Pendakwah ini menjadi marah kepada golongan kaya yang tidak sedar bahawa hawa panas dalam rumah mereka adalah hasil dari titik peluh tenaga buruh yang perit bekerja.Mata Madam ini mengikut gerak badan aku. Sekali lagi aku mementaskan teater komedi aku.“Qui est Van Gogh.”Aku membebalkan diri dan bertanya siapa Van Gogh.“Monsieur.. monsieur c’est un artiste peintre celebre.”Madam ini dengan pantas menerangkan bahawa Van Gogh ini seorang pelukis tersohor.“Merci Madame.”Aku berterima kasih dan tersenyum kerana aku amat yakin aku menggembirakan hati seorang Madam di Borinage.Aku mengundur diri dan menapak ke pekan. Pekan kecil ini kelihatan lengang macam pekan tinggal.Pekan yang satu ketika dahulu dilanggani oleh para pelombong. Mata aku tercari-cari macam rusa masuk kampung. Aku menapak tanpa tujuan.Aku ingin merasakan apa yang dirasakan oleh Van Gogh ketika dia berjalan dengan ayah dan adiknya yang datang melawat dia di Borinage.Tiba-tiba aku tergelecek dan jatuh ke lopak air di tepi longkang.Topi aku tercampak. Ketika aku bangun membetulkan diri aku perhatikan di sekeliling, tak ada siapa nampak aku terjatuh.Tapi aku merasa ada mata yang sedang memandang aku terjatuh. Mata aku liar mencari-cari.Betul. Ada mata yang ternampak aku. Aku tersenyum. Apa yang aku nampak ini akan aku ingati sepanjang hidup aku.Seorang perempuan berbaju mandi merah sedang duduk di belakang dinding kaca.Perempuan itu tersenyum bila aku ternampak dia. Inilah dua mata yang melihat aku terjatuh.Aku melambaikan tangan. Dia membalas lambaian aku.Aku tahu siapa perempuan ini. Mereka memberi khidmat kasih sayang. Tidak menolak cinta sesiapa pun.Cumbu kasih sayang pantun dan seloka akan terhambur dari mulut mereka bersama ringgit dan dolar.Ketika aku memerhatikan perempuan dalam gelas ini aku teringat bagaimana Van Gogh di akhir hayatnya berkawan dengan Sien Hoornik.Van Gogh bertemu Sien Hoornik seorang pelacur Den Haque. Sien dan anaknya akhirnya menjadi model untuk lukisan Van Goh.Pelacur dan anak inilah yang menjadi keluarga Van Gogh hingga akhir hayatnya.Aku menapak menuju ke perhentian kereta api. Ketika kereta api berhenti di Braine-le-Comte aku teringat kembali kepada Nathalie.Aku gagal dengan Nathalie di Braine-le-Comte tapi di Borinage aku berjaya menggembirakan dua hati perempuan Belgium.Epilog:Bila aku pindah ke London aku putus hubungan dengan David.Kali akhir aku bertemu David dia memberitahu aku bahawa ibu dan adik lelakinya juga mendapat suaka di Belgium.Epilog 2:Kegagalan aku dengan Nathalie menjadikan aku lebih keras belajar bahasa Perancis.Usaha tangga kejayaan.Bahasa mengenalkan kita kepada tubuh dan badan yang diminati.Epilog 3:Ayat paling afdal untuk dihafal ketika di Belgium atau di Paris ialah “voulez-vous coucher avec moi ce soir?” atau “mahukah kamu tidur dengan aku malam ini?”


Perlumbaan kejar ranking universiti sudah seperti ‘Macau Scam’, kata ahli akademik

Tindakan universiti awam memaksa pensyarah-pensyarah menghasilkan jurnal untuk diterbitkan ke pangkalan data antarabangsa seperti Scopus atau Institute for Scientific Information (ISI) sebagai salah satu kayu ukur kepada prestasi seolah-olah seperti jenayah “Macau Scam”, kata Ahmad Murad Merican.Beliau yang juga profesor di Universiti Islam Antarabangsa Malaysia (UIAM) itu turut menggesa kementerian pengajian tinggi agar lebih berani merombak semula sistem penerbitan penulisan akademik khususnya melibatkan universiti awam.Murad turut menyamakan tindakan universiti-universiti awam yang bertujuan untuk meningkatkan ranking di peringkat antarabangsa apabila ramai penyarah menerbitkan jurnal di Scopus dan ISI sebagai aktiviti jenayah Macau Scam yang sudah menipu ramai rakyat Malaysia dan melibatkan jutaan ringgit.“Macau Scam itu melakukan penipuan melibatkan wang ringgit tetapi ini melibatkan penyebaran ilmu yang akan digunakan untuk generasi akan datang nanti,” katanya kepada MalaysiaNow.“Setiap pensyarah dipaksa untuk memenuhi Petunjuk Prestasi Utama (KPI) dalam menyediakan jurnal. Sekiranya tidak berjaya, pensyarah akan dihukum seperti mendapat markah penilaian rendah daripada pihak universiti”.Pada Ahad, MalaysiaNow memetik satu penemuan daripada dua orang profesor dari Republik Czech, yang antara lain turut mendedahkan ahli akademik Malaysia termasuk dalam kalangan penulis terkenal yang menerbitkan lebih daripada 300 “jurnal pemangsa” atau penerbitan dipersoalkan standard kandungan dan editorial, dan dikatakan kebiasaanya menerima bayaran untuk menerbitkan artikel.Terdapat 324 jurnal pemangsa diterbitkan dari seluruh dunia ditemui dalam Scopus, iaitu pangkalan data berpusat di Belanda yang sering digunakan sebagai penanda aras oleh agensi ranking universiti global dalam melakukan penilaian universiti-universiti dunia.Semalam, Chandra Muzaffar, seorang ahli akademik terkemuka turut menyelar amalan ini, mengatakan obses dengan ranking dunia dan kurangnya usaha membanteras penipuan akademik dikatakan antara punca kemerosotan standard institusi pengajian tinggi di dalam negara ini.Universiti bukan syarikat korporatMurad yang juga bersama Institut Antarabangsa Pemikiran Islam dan Ketamadunan (Istac) berkata, pensyarah sudah memiliki tugas mereka untuk mendidik dan pihak universiti perlu sedar akan perbezaan mematuhi kehendak KPI antara golongan ilmuan dengan sektor korporat.Katanya, kegilaan menerbitkan jurnal boleh dianggap sebagai “rasuah” kerana setiap penerbitan akan menelan belanja sekitar RM1,000 hingga RM5,000.“Sistem ini seharusnya tidak lagi diguna pakai kerana tidak bersesuaian dengan para ahli akademik.“Sesebuah kajian itu mengambil masa beberapa tahun untuk disiapkan tetapi pihak universiti meminta pensyarah menyediakan empat atau lima dalam tempoh masa setahun, ini sesuatu yang tidak munasabah,” katanya.Murad tidak berpuas hati dengan tindakan universiti yang tidak menerima sebarang penulisan dihasilkan pensyarah yang tidak disahkan atau tidak diindekskan oleh Scopus sebagai salah satu pencapaian.Katanya, kegilaan menerbitkan jurnal boleh dianggap sebagai “rasuah” kerana setiap penerbitan akan menelan belanja sekitar RM1,000 hingga RM5,000.“Pensyarah bukan kilang untuk menghasilkan jurnal mengikut syarat kuantiti yang ditetapkan oleh universiti.“Mustahil untuk menyiapkan empat atau lima jurnal setahun kerana sesuatu kajian itu boleh memakan masa bertahun untuk dilakukan secara terperinci.“Sekiranya penerbitan jurnal hanya dilakukan semata-mata untuk kenaikan pangkat, maka mereka ini tidak ikhlas dalam menyempurnakan tugas.“Mereka akan berfikir bahawa kajian tersebut hanya bertujuan untuk mencapai kehendak sendiri sedangkan tujuan asalnya adalah memberi impak dan perubahan dalam kalangan masyarakat,” kataya.Murad turut mempertikaikan kredibiliti dan integriti universiti apabila meletakkan penerbitan jurnal sebagai sesuatu yang wajib dilakukan dan disokong oleh kementerian pendidikan tinggi dengan memberikan peruntukan.“Saya tak tahu di mana otak naib canselor dan profesor. Saya tak tahu bagaimana mereka berfikir.“Sebenarnya mereka inilah yang menghancurkan universiti di Malaysia,” katanya.


2,451 kes baru Covid-19, 1,401 pulih, 5 lagi kematian dilaporkan

Sebanyak 2,451 kes baru Covid-19 dikesan hari ini termasuk empat jangkitan import, menjadikan angka keseluruhan penularan dalam negara berjumlah 133,559, kata Ketua Pengarah Kesihatan Dr Noor Hisham Abdullah.Katanya, sebanyak 1,401 pesakit pulih dan dibenarkan pulang, menjadikan jumlah keseluruhan angka sembuh 106,832 kes atau 80%.“Selangor melaporkan kes harian tertinggi iaitu sebanyak 564 kes, diikuti Sabah 409 kes dan Negeri Sembilan 351 kes,” katanya dalam satu kenyataan.Katanya, kes aktif dengan kebolehjangkitan pula berjumlah 26,185.“Daripada jumlah itu 177 pesakit di tempatkan di Unit Rawatan Rapi termasuk 82 memerlukan bantuan alat pernafasan,” katanya.Noor Hisham memaklumkan terdapat lima lagi kematian, menjadikan jumlah mangsa yang maut meningkat kepada 542 orang.Katanya terdapat lima lagi kluster baru dikesan.“Kluster Mikro dilaporkan di Johor dengan 97 kes positif, Kluster Symphony Magazine di Pulau Pinang (44 kes), Kluster Pasai di Sarawak (38 kes), Kluster Teknologi Kesidang di Melaka (18 kes) dan Kluster Palut di Terengganu (10 Kes),” katanya.


DAP kekalkan 6 calon, tambah 2 muka baru bagi PRN Melaka

DAP hari ini mengumumkan ia akan mengekalkan enam calon dan memperkenalkan dua calon baru dalam Pilihan Raya Negeri (PRN) Melaka, pilihan raya pertama diadakan selepas darurat yang dilaksanakan di seluruh negara berikutan Covid-19 dibatalkan baru-baru ini.Setiausaha Agung DAP Lim Guan Eng dalam sebuah kenyataan berkata dua calon baru itu adalah Muhamad Danish Zainudin dan Leng Chau Yen.Mereka masing-masing akan diletakkan sebagai calon bagi kerusi DUN Pengkalan Batu dan Bandar Hilir.Selain muka baru, calon calon lama yang dikekalkan termasuk: Saminathan Ganesan (Gadek), Kerk Chee Yee (Ayer Keruh), Allex Seah Shoo Chin (Kesidang), Damian Yeo Shen Li (Duyong) dan Tey Kok Kiew (Bemban), dan Low Chee Leong (Kota Laksamana).Kelapan-lapan mereka akan bertanding PRN di bawah logo Pakatan Harapan.PRN Melaka dijadualkan pada 20 November depan, ia tercetus akibat penarikan sokongan oleh empat Adun yang menarik sokongan terhadap Ketua Menteri Sulaiman Md Ali.Empat orang calon itu termasuk Idris Haron (Sungai Udang), Nor Azman Hassan (Pantai Kundor), Noor Effandi Ahmad (Telok Mas) dan Norhizam Hassan Baktee (Pengkalan Batu).


72 warga asing ditahan dalam serbuan di pasar borong pagi tadi

Cubaan sekumpulan warga asing menggunakan pelbagai taktik untuk mengelak daripada dicekup jabatan imigresen termasuk bersembunyi di dalam kotak ikan dan longkang, tidak berhasil setelah mereka ditahan dalam operasi yang dilakukan di Pasar Borong Selangor, awal pagi tadi.Dalam serbuan bermula pukul 1 pagi itu, seramai 72 warga asing membabitkan 39 pemegang kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR), Bangladesh (19) , Myanmar (sembilan), Indonesia (tiga) dan masing-masing seorang warga India dan Nepal berjaya ditahan.Timbalan Menteri Dalam Negeri Ismail Mohamed Said berkata kesemua warga asing berumur lingkungan 20 hingga 50 tahun itu ditahan kerana disyaki tidak mempunyai dokumen perjalanan yang sah.Menurutnya, pemeriksaan awal mendapati, ada antara warga asing yang ditahan itu merupakan pemegang kad UNHCR, namun kad yang dikemukakan meragukan.“Sehubungan itu, siasatan lanjut dilakukan bagi mengenal pasti kesahihan kad tersebut serta pemeriksaan sama ada mereka ini mempunyai dokumen serta permit kerja berdasarkan sektor mengikut permohonan mereka.”Kesemua mereka akan dibawa ke Jabatan Imigresen Selangor untuk tindakan selanjutnya,” katanya kepada pemberita selepas menyertai pemantauan prosedur operasi standard (SOP) Perintah Kawalan Pergerakan (PKP) dalam Op Patuh di Pasar Borong Selangor di Serdang, yang berakhir 4 pagi tadi.Beliau berkata Op Patuh yang berkuat kuasa hari ini akan diteruskan bagi membanteras ketidakpatuhan SOP secara bersepadu dengan menumpukan aspek penyalahgunaan surat kelulusan yang dikeluarkan oleh kementerian, jabatan atau agensi yang diputuskan Majlis Keselamatan Negara.Sementara itu, dalam operasi yang turut disertai oleh kementerian perdagangan dalam negeri dan hal ehwal pengguna (KPDNHEP), Pengarah Penguatkuasanya, Azman Adam berkata sebanyak 42,552 premis di seluruh negara diperiksa dalam tempoh 1 Jun hingga semalam.Dalam tempoh itu, pihaknya mengeluarkan kompaun berjumlah RM2.03 juta kerana pelbagai kesalahan melanggar SOP PKP.“Pemantauan sentiasa diteruskan bagi memastikan pematuhan peniaga terutamanya mereka yang di bawah sektor yang dikawal selia KPDNHEP berada pada tahap tertinggi,” katanya.


Bekas pengurus UKSB jelaskan bagaimana beg berisi RM3 juta diserah kepada Zahid

Seorang bekas pengurus pentadbiran syarikat Ultra Kirana Sdn Bhd (UKSB) memberitahu Mahkamah Tinggi Shah Alam hari ini bagaimana dia menyerahkan beg mengandungi RM3 juta kepada Ahmad Zahid Hamidi di Seri Satria, Putrajaya.Bagaimanapun, David Tan Siong Sun, 47, berkata, dia tidak ingat tarikh penghantaran wang itu dilakukan namun ia merupakan kali kedua dia menjejakkan kaki ke kediaman rasmi bekas timbalan perdana menteri itu sambil ditemani bekas pengarah UKSB Harry Lee Vui Khun.Tan berkata demikian semasa disoal timbalan pendakwa raya Raja Rozela Raja Toran bagaimana dia menghantar wang itu kepada Zahid.Katanya, dia memasukkan wang RM3 juta itu ke dalam sebuah beg beroda dan meninggalkannya di ruang tamu.Ketika ditanya mengenai penghantaran wang pada kali pertama, Tan menjawab: “Saya pergi ke rumah Zahid bersama Wan Quoris Wan Abdul Ghani (bekas pengarah UKSB).”“Kami masuk ke ruang tamu (rumah Zahid), dan kemudian Wan Quoris mula bercakap mengenai operasi perniagaan dan hal politik. Selepas itu, Wan Quoris minta diri dan keluar dari bilik itu.“Kemudian saya ambil sampul (yang mengandungi wang) dan memaklumkan kepada Datuk Seri ‘ini sampul surat’ dan meninggalkannya di atas meja. (Saya) salam Datuk Seri dan keluar dari bilik.”Semasa membacakan pernyataan saksinya, Tan berkata beliau adalah individu yang bertanggungjawab menyediakan wang tunai untuk dihantar kepada Zahid setiap bulan.“Saya diminta berbuat demikian oleh Harry (Lee). Saya juga beberapa kali terlibat menghantar wang tunai kepada Datuk Seri. Saya telah membuat catatan untuk menunjukkan penghantaran wang tunai secara bulanan kepada Datuk Seri bermula dari Oktober 2014 hingga Ogos 2018,” katanya.Beliau juga berkata wang yang digunakan UKSB sebagai bayaran bulanan dan sekali beri tidak diambil daripada akaun syarikat itu sebaliknya ia adalah daripada rakan kongsi perniagaan di Hong Kong.“UKSB tidak mempunyai dana yang mencukupi untuk menampung pembayaran itu, justeru itu saya terpaksa meminta rakan kongsi kami untuk membantu.“Dana dari Hong Kong itu akan disalur ke Malaysia melalui pengurup wang di Kuala Lumpur sebelum diserahkan kepada saya secara tunai. Selepas menerima wang tunai itu, saya akan menyimpannya di dalam peti keselamatan terlebih dahulu dan apabila tiba masa untuk membuat penghantaran, saya akan mengeluarkan jumlah yang diperlukan dan memasukkannya ke dalam sampul yang bertutup,” katanya.Zahid, 69, berdepan 33 pertuduhan menerima suapan berjumlah S$13.56 juta daripada UKSB untuk dirinya selaku Menteri Dalam Negeri, bagi melanjutkan kontrak syarikat itu sebagai pengendali perkhidmatan pusat sehenti (OSC) di China dan Sistem VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.Bagi tujuh lagi pertuduhan, beliau didakwa telah mendapatkan untuk dirinya wang tunai S$1,150,000, RM3 juta, €15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.Beliau didakwa melakukan kesemua perbuatan itu di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.Perbicaraan di hadapan hakim Mohd Yazid Mustafa bersambung esok.


Fasa pertama PPN dikekalkan sehingga 3 indikator nilai ambang utama dicapai

Fasa pertama perintah kawalan pergerakan (PKP) di dalam Pelan Pemulihan Negara (PPN) dikekalkan sehingga tiga indikator nilai ambang utama dicapai, kata Menteri Kanan (Kluster Keselamatan) Ismail Sabri Yaakob.Beliau berkata indikator itu ialah purata kes harian Covid-19 menurun di bawah 4,000 kes, kadar penggunaan katil di unit rawatan rapi (ICU) pada paras sederhana dan kadar vaksinasi bagi populasi yang telah menerima dua dos lengkap mencapai 10%.Ismail Sabri berkata peralihan fasa pertama ke fasa kedua akan mengambil kira ketiga-tiga indikator sebelum ia diputuskan.“Berdasarkan penilaian risiko yang telah dilaksanakan oleh kementerian kesihatan (KKM), kerajaan akan mengekalkan lagi tempoh fasa pertama di seluruh negara.“Ia mengambil kira situasi semasa ketika ini yang masih belum berjaya untuk beralih dari fasa pertama ke fasa kedua apabila graf jumlah kes positif baharu harian menunjukkan trend mendatar,” menurutnya dalam kenyataan hari ini.


Kaji semula kontrak bekalan peralatan ketenteraan dari Perancis

Penulis merasa gusar apabila melihat kerancakan perbalahan tentang dasar anti-Islam Presiden Perancis, Emmanuel Macron yang menerima perdebatan antara bekas perdana menteri Najib Razak dan Dr Mahathir Mohamad sendiri.Hubungan intim Najib dengan pihak pembekal peralatan ketenteraan Perancis sememangnya diketahui sehingga terhasilnya kontrak pembelian kapal selam Scorpene sewaktu beliau menjadi menteri pertahanan.Pun begitu, apa yang lebih merunsingkan penulis adalah kerajaan seolah-olah tiada tindakan jelas terhadap kesangsian yang timbul apabila pemerintah Perancis berlaku sebegitu dalam isu anti-Islam.Ini seharusnya membawa kepada kesedaran risiko besar berpunca daripada terlalu banyak peralatan kritikal pertahanan negara yang dibekalkan dan masih lagi  diselenggara oleh syarikat-syarikat Perancis.Perancis bukan sekadar membekalkan kapal selam Scorpene ke Malaysia, malah kesemua kapal frigat, KD Maharaja Lela teknologinya dibekalkan oleh syarikat Perancis dan masih diselenggara mereka.Ia turut menjadi bahan kritikan utama pembuatan kapal-kapal tersebut oleh anak-anak syarikat Boustead Holdings milik majoriti Lembaga Tabung Angkatan Tentera terlalu kurang unsur perkongsian teknologinya yang membawa maksud TLDM masih terpaksa bergantung kepada bantuan kepakaran Perancis.Pembekalan ketenteraan Perancis tidak terhad kepada TLDM sahaja, contohnya, TUDM masih menggunakan kapal terbang Airbus A400M yang dibekalkan syarikat Airbus Defence and Space yang mana pemegang saham terbesarnya adalah Perancis (11.1%).Penulis difahamkan kapal terbang – kapal terbang tersebut masih diselenggarakan oleh anak syarikat Airbus di Malaysia.Senario itu amat mencemaskan apabila peralatan ketenteraan negara kita masih bergantung kesiapsiagaan kepada pakar-pakar runding daripada sebuah negara yang presidennya sedia memaparkan dirinya sebagai anti-Islam.Daripada begitu teruja dengan komen-komen sinis seorang bekas perdana menteri yang sedang menanti hukuman rasuah yang merupakan rakan dagang rapat pembekalan peralatan tentera dari Perancis, penulis lebih rela mengamati kritikan Dr Mahathir.Oleh itu pihak kerajaan Malaysia disyor untuk menilai kembali seluruh hubungan ketenteraan terutama bekalan peralatan dari Perancis, termasuk pergantungan sedia ada mahupun sebarang rencana untuk masa depan.Jika ia berkait dengan Perancis wajar setidak-tidaknya ditangguhkan atau dibatalkan sama sekali.Penulis merupakan mantan ahli lembaga pengarah LTAT* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Kes baru Covid-19 turun 6.6% minggu lalu

Bilangan kes baru Covid-19 menurun sebanyak 6.6 % kepada 26,678 kes pada minggu epidemiologi ke-32 (ME 32/2022) dari 7 hingga 13 Ogos.
Ketua Pengarah Kesihatan Dr Noor Hisham Abdullah berkata bagi tempoh sama, 60 kes kematian direkodkan sama seperti minggu sebelumnya.
“Bilangan kes sembuh pada ME 32/2022 pula meningkat sebanyak 1.1 % iaitu 28,604 kes kepada 28,905 kes.
“Purata kes aktif setiap hari bagi ME 32/2022 adalah 44,706 iaitu terdapat penurunan sebanyak 2.7% berbanding minggu sebelumnya,” katanya dalam kenyataan berkaitan situasi semasa jangkitan Covid-19, hari ini.
Sementara itu, bagi kemasukan pesakit Covid-19 ke hospital dan Pusat Kuarantin dan Rawatan Covid-19 (PKRC) awam bagi setiap 100,000 penduduk untuk pesakit Kategori Satu dan Dua, meningkat sebanyak 5.3% manakala pesakit Kategori Tiga, Empat dan Lima meningkat sebanyak 11.4%.
Dr Noor Hisham berkata pengisian katil unit rawatan rapi (ICU) meningkat sebanyak 2% manakala bagi katil PKRC dan katil bukan kritikal masing-masing mencatatkan peningkatan sebanyak 1%.
Selain itu, peratusan pesakit Covid-19 yang memerlukan alat bantuan pernafasan (ABP) meningkat 0.3 % pada ME 32/2022 berbanding ME31/2022.
Beliau berkata kes-kes positif Covid-19 yang dipantau oleh Pusat Penilaian Covid-19 (CAC) di seluruh negara juga menunjukkan peningkatan.
“Jumlah kedatangan pesakit ke CAC meningkat sebanyak 3.9%, kes baru yang menjalani pemantauan di rumah meningkat sebanyak 2.1% manakala kes yang dirujuk CAC ke PKRC dan hospital meningkat  66.4%,” katanya.
Dalam pada itu, beliau berkata purata nilai RT menunjukkan penurunan sebanyak 2.0%.
Katanya, hasil survelan Covid-19 di lokasi sentinel seluruh negara mendapati sebanyak 143 sampel Penyakit Seperti Influenza (ILI) dikesan positif Covid-19 dengan kadar 18.6% manakala tiada sampel Jangkitan Pernafasan Akut Teruk (SARI) dikesan positif Covid-19 dengan kekal 0% pada ME 32/2022.


KPM akan umum data pelajar SPM tidak lanjut pelajaran

Kementerian Pendidikan (KPM) akan mengumumkan data sebenar jumlah pelajar lepasan Sijil Pelajaran Malaysia (SPM) yang tidak melanjutkan pelajaran dalam tempoh terdekat.
Menteri Pendidikan Radzi Jidin berkata ketika ini kementeriannya sedang mengumpulkan rekod dan data baru mengenai hala tuju pelajar berkenaan selepas tamat menduduki peperiksaan tersebut.
"KPM akan perincikan data-data (pelajar), kita akan kongsikan data ini dalam masa terdekat dan kita akan terangkan (ke mana pelajar) berdasarkan data yang kita dapat," katanya kepada pemberita selepas program Bersama Semarakkan Transformasi Pendidikan-Guru Sabah di Pusat Konvensyen Antarabangsa Sabah semalam.
Turut hadir Menteri Tugas-Tugas Khas Sabah Mohd Arifin Mohd Arif dan Pengarah Jabatan Pendidikan Negeri Tah Nia Jaman.
Baru-baru ini media melaporkan kira-kira 390,000 atau 72.1% lepasan SPM membuat keputusan untuk tidak menyambung pelajaran mereka.
Mengulas angka dilaporkan itu, Radzi berkata kajian itu dibuat tidak menyeluruh dan merekodkan "age cohort" atau tidak mempunyai situasi sama misalnya generasi lepas yang kini berusia 70 hingga 80 tahun mempunyai sebab berbeza tidak melanjutkan pelajaran berbanding generasi muda masa kini.
"Sebab itu kita kena lihat secara lebih mendalam. Saya tidak mahu mengulas mengenai 72%, biar kita jelaskan hal itu berdasarkan data yang kita dapat mengenai pelajar yang menamatkan SPM," katanya.
Dalam pada itu, Radzi berkata kementeriannya sentiasa bekerjasama dengan agensi lain dalam usaha membantu pelajar yang mengalami kesukaran untuk ke sekolah di Sabah.
Beliau berkata sekiranya perkara itu melibatkan isu infrastruktur, KPM akan mencari pendekatan untuk membantu pelajar berkenaan supaya mendapat akses pendidikan yang terbaik.
Mengenai program itu, Radzi berkata ia adalah usaha transformasi KPM untuk menyampaikan mesej secara menyeluruh dalam ekosistem pendidikan supaya dapat melihat arah pembangunan sistem pendidikan negara.
Beliau berkata pada program bersama kira-kira 1,000 warga pendidik itu, banyak perkara yang  disampaikan tentang aspek pendidikan yang telah dan akan dilaksanakan selain memberi ruang kepada guru untuk menyampaikan pandangan serta cadangan masing-masing bagi penambahbaikan sistem pendidikan.


Iran tahan suspek racun murid ketika kes meningkat lebih 5,000

Iran pada Selasa mengumumkan penahanan pertama susulan kes "racun misteri" yang menjejaskan lebih 5,000 murid sejak akhir November.
Pemimpin tertinggi Ayatollah Ali Khamenei pada Isnin menyeru supaya pelaku "jenayah yang tidak boleh dimaafkan" dicari "tanpa belas kasihan" ketika kemarahan rakyat memuncak.
Kementerian dalam negeri dalam satu kenyataan pada Selasa berkata "sebilangan orang" yang disyaki menghasilkan bahan berbahaya sudah ditangkap di enam wilayah, termasuk ibu bapa seorang murid.
Timbalan Menteri Dalam Negeri Iran Majid Mirahmadi memberitahu televisyen negara pada Selasa bahawa "agensi perisikan" sedang membuat beberapa tangkapan, "dan agensi berkaitan sedang menjalankan siasatan penuh".
Sebilangan besar sekolah Iran dilanda keracunan sejak akhir November, dengan murid mengalami gejala dari sesak nafas hingga loya dan vertigo selepas melaporkan bau "tidak menyenangkan" di kawasan sekolah. Ada yang terpaksa dimasukkan ke hospital.
“Seramai 25 (daripada 31) wilayah dan kira-kira 230 sekolah terjejas, dan lebih 5,000 murid perempuan dan lelaki diracun,” Mohammad-Hassan Asafari, ahli jawatankuasa pencari fakta parlimen, memberitahu agensi berita Isna pada Isnin .
"Pelbagai ujian sedang dijalankan bagi mengenal pasti jenis dan punca keracunan. Setakat ini, tiada maklumat khusus diperoleh berhubung jenis racun yang digunakan."
Keracunan misteri mencetuskan gelombang kemarahan dan tuntutan tindakan daripada pihak berkuasa.
Menurut kenyataan kementerian dalam negeri, tangkapan dibuat di wilayah Khuzestan, Azerbaijan Barat, Fars, Kermanshah, Khorasan dan Alborz.
Salah seorang daripada mereka yang ditahan didakwa menggunakan anak mereka untuk memasukkan "bahan yang merengsa" ke dalam sekolah, dan kemudian merakam video pelajar yang sakit sebelum dikongsi kepada "media musuh" untuk "mencipta ketakutan... dan menutup sekolah", kata kenyataan itu.
Tambahnya tiga suspek mempunyai rekod jenayah "termasuk penglibatan dalam rusuhan baru-baru ini", istilah yang digunakan oleh pihak berkuasa Iran untuk menggambarkan protes dicetuskan oleh kematian Mahsa Amini.
Amini, 22, ditahan atas dakwaan melanggar peraturan ketat pakaian wanita dan meninggal dunia pada 16 September ketika dalam tahanan.


Jumlah mangsa banjir di 5 negeri menurun

Mangsa banjir di Johor, Pahang, Negeri Sembilan, Melaka dan Sabah yang ditempatkan di pusat pemindahan sementara (PPS) pagi ini menunjukkan penurunan angka, manakala di Selangor dan Terengganu kekal.Di Johor, jumlah mangsa banjir di tujuh daerah menurun kepada 5,399 orang daripada 1,430 keluarga setakat 8 pagi ini, berbanding 5,923 orang melibatkan 1,585 keluarga malam tadi.Pengerusi Jawatankuasa Kesihatan dan Alam Sekitar Johor R. Vidyananthan dalam kenyataan berkata ia susulan penutupan PPS di Segamat iaitu Sekolah Kebangsaan (SK) Tenang dan Dewan Serbaguna MDL Kampung Paya Merah. Bagaimanapun, terdapat pertambahan satu PPS di Kompleks JKKK Kampung Jawa, Muar menjadikan keseluruhan 81 PPS masih beroperasi melibatkan tujuh daerah terjejas banjir. “Jumlah mangsa di Segamat kekal tertinggi direkodkan iaitu 3,804 orang diikuti Tangkak (598), Mersing (470), Muar (161), Kota Tinggi (131), Kluang (124) dan Batu Pahat (111),” katanya menerusi kenyataan hari ini.Sementara itu, Vidyananthan berkata tiga sungai masih berada pada aras bahaya iaitu Sungai Muar di Kampung Awat dan Buloh Kasap di Segamat serta Sungai Kesang di Kampung Seri Maamor dekat Tangkak.Di Pahang, Sekretariat Jawatankuasa Pengurusan Bencana Negeri melaporkan 1,846 mangsa banjir masih berada di 32 PPS pagi ini, melibatkan daerah Raub, Jerantut, Temerloh, Bera, Maran, Kuantan, Pekan dan Rompin sekali gus merekodkan sedikit penurunan berbanding malam tadi. Daripada jumlah itu, 1,046 merupakan mangsa banjir gelombang kedua di Pahang yang bermula awal tahun ini, manakala bakinya ialah mangsa banjir tengkujuh yang masih belum dibenarkan pulang ke rumah. Sebanyak 21 lokasi jalan ditutup antaranya Jalan Pekan Sehari Kampung Awah di Maran, Jalan Triang 1 (Bera), Jalan Air Hitam (Kuantan), Jalan Kota Gelanggi (Jerantut), Jalan Belimbing-Seri Makmur (Pekan) dan Jalan Ibam-Kampung Aur (Rompin). Laman sesawang Jabatan Pengairan dan Saliran (JPS) pula melaporkan dua sungai di Bera melebihi aras bahaya iaitu Sungai Bera dan Sungai Serting, selain Sungai Pahang di Kuala Sungai Chini, Pekan. Di Negeri Sembilan, data terkini menerusi aplikasi Info Bencana Jabatan Kebajikan Masyarakat (JKM) menunjukkan mangsa banjir menurun kepada 1,488 individu membabitkan 396 keluarga dengan 15 PPS dibuka setakat pagi ini berbanding 1,628 individu melibatkan 448 keluarga, malam tadi.Di Melak, jumlah mangsa banjir menurun kepada 1,256 mangsa daripada 324 keluarga pukul 8 pagi ini berbanding 1,771 mangsa dari 472 keluarga, malam tadi.Pengarah Angkatan Pertahanan Awam Malaysia (APM) Melaka Cuthbert John Martin Quadra dalam kenyataan berkata kesemua mangsa yang terjejas adalah dari 14 kawasan di Alor Gajah, sembilan kawasan di Melaka Tengah dan 14 kawasan di Jasin.Di Sabah, jumlah mangsa banjir tidak banyak berubah dengan 3,385 mangsa banjir dari 1,329 keluarga direkodkan pagi ini berbanding 3,365 orang daripada 1,331 keluarga, malam tadi.Sekretariat Pengurusan Bencana Negeri Sabah dalam kenyataan memaklumkan kesemua mangsa banjir ditempatkan di 30 PPS di enam daerah terjejas banjir terletak di utara dan pantai timur di negeri itu.Daerah Kota Marudu kekal mangsa banjir paling ramai dipindahkan dengan 2,668 mangsa dari 1,120 keluarga di 14 PPS, diikuti Pitas (319 mangsa, 120 keluarga, 4 PPS), Telupid (216 mangsa, 49 keluarga, 7 PPS), Sandakan (45 mangsa, 7 keluarga, 1 PPS), Beluran (38 mangsa, 10 keluarga, 1 PPS), dan daerah kecil Paitan (99 mangsa, 23 keluarga, 3 PPS).Tinjauan udara Bernama di Kota Marudu hari ini mendapati banjir di beberapa kawasan telah mula surut dan cuaca cerah.Di Selangor, Info Bencana JKM memaklumkan jumlah mangsa banjir di Selangor kekal 40 orang melibatkan dua PPS di daerah Kuala Langat iaitu Dewan Orang Ramai Kampung Kelanang (25 mangsa) dan Balai Raya Majlis Pengurusan Komuniti Kampung (MPKK) Banting (15 mangsa).Di Terengganu, Sekretariat Jawatankuasa Pengurusan Bencana Negeri memaklumkan jumlah mangsa banjir masih kekal 19 orang daripada lima keluarga di dua PPS di Kemaman, pagi ini.PPS SK Lembah Jabor menempatkan sembilan orang daripada tiga keluarga manakala Sekolah Menengah Kebangsaan Geliga menempatkan 10 orang dari dua keluarga.JPS melalui portal https://publicinfobanjir.water.gov.my pula melaporkan hanya Sungai Nerus di Kampung Langkap, Setiu masih melepasi aras bahaya pagi ini.


Ku Nan dilepas tanpa dibebas tuduhan rasuah RM1 juta

Mahkamah Tinggi di Kuala Lumpur hari ini melepas tanpa membebaskan bekas Menteri Wilayah Persekutuan Tengku Adnan Tengku Mansor atas pertuduhan menerima rasuah RM1 juta daripada seorang ahli perniagaan pada 2013.Hakim Mohd Nazlan Mohd Ghazali membuat keputusan itu selepas Timbalan Pendakwa Raya Julia Ibrahim memaklumkan bahawa pihak pendakwaan memutuskan untuk tidak meneruskan kes terhadap Tengku Adnan, 69.“Terdapat perkembangan baru dalam kes ini yang perlu disiasat dengan lebih lanjut. Pihak pendakwaan juga tidak mahu membazirkan masa mahkamah kerana tidak tahu tempoh masa yang perlu diambil untuk menyiasat perkembangan terbaharu itu.“Pihak kami tidak boleh maklumkan secara terperinci. Apa yang boleh diberitahu ialah terdapat aduan kepada pihak Suruhanjaya Pencegahan Rasuah Malaysia (SPRM) berkaitan seorang saksi dalam kes ini.“Oleh itu, pihak pendakwaan memohon perintah supaya tertuduh dilepas tanpa dibebaskan daripada pertuduhan ini,” kata Julia.Perbicaraan kes itu yang bermula pada 20 September 2019 dengan pihak pendakwaan memanggil dua saksi sepatutnya bersambung hari ini untuk saksi memberi keterangan.Pada 15 Nov 2018, Tengku Adnan yang lebih dikenali sebagai “Ku Nan” mengaku tidak bersalah terhadap pertuduhan menerima suapan RM1 juta daripada Tan Eng Boon melalui cek Public Bank milik syarikat Pekan Nenas Industries Sdn Bhd yang didepositkan ke dalam akauan CIMB Bank kepunyaan Tengku Adnan.Perbuatan itu didakwa dilakukan sebagai upah untuk membantu permohonan Nucleus Properties Sdn Bhd (sekarang dikenali sebagai Paragon City Development Sdn Bhd) menambah nisbah plot sebidang tanah berkaitan dengan pembangunan Lot 228, Jalan Semarak di sini diluluskan oleh Dewan Bandaraya Kuala Lumpur (DBKL).Kesalahan itu didakwa dilakukan di CIMB Bank Berhad, cawangan Pusat Dagangan Dunia Putra, Tingkat 2, Blok Podium, Pusat Dagangan Dunia Putra, Jalan Tun Ismail, di Kuala Lumpur pada 27 Disember 2013.Tengku Adnan juga menghadapi pertuduhan pilihan iaitu menerima RM1 juta daripada Tan tanpa sebarang balasan melalui cek Public Bank bernombor 300109 ke dalam akaun tertuduh.Dia didakwa mengikut Seksyen 165 Kanun Keseksaan yang membawa hukuman penjara maksimum dua tahun atau dengan denda atau kedua-duanya, jika sabit kesalahan.


Netanyahu terpaksa tangguh lawatan ke London

Perdana Menteri Israel Benjamin Netanyahu terpaksa menangguhkan lawatan ke London selama sehari kerana menghadapi masalah dengan beberapa juruterbangnya, Sputnik memetik laporan The Telegraph.
“Difahamkan kebanyakan juruterbang Israel enggan membawa Netanyahu ke United Kingdom,” menurut sumber kerajaan UK.
Keengganan juruterbang itu dikaitkan dengan rancangan Netanyahu untuk menyusun semula sistem perundangan Israel, yang menyebabkan protes besar-besaran.
Beribu-ribu orang mengadakan bantahan terhadap reformasi kehakiman di Israel yang kini berlanjutan hampir 11 minggu.
Draf undang-undang yang dibentangkan oleh Menteri Kehakiman Yariv Levin pada Januari, jika diterima pakai, bakal menyekat kuasa Mahkamah Agung Israel dan memberi kebenaran kepada kerajaan mengawal prosedur pelantikan hakim.